text:
Фәтих Ихсанов исемендәге конкурста республиканың иң яҡшы гармунсылары ҡатнашасаҡ
ӨФӨ, 2015 йыл, 5 май. /«Башинформ» мәғлүмәт агентлығы, Ләйлә Аралбаева/.
29-30 майҙа Яңауылда Фәтих Ихсанов исемендәге «Моңға бай гармун байрамы» республика конкурсы ойошторола.
Сара инструменталь башҡарыу традицияларын, гармунда һәм башҡа уйын ҡоралдарында уйнау сәнғәтен пропагандалау һәм үҫтереү, ижади ҡарашлы йәштәрҙең ҡыҙыҡһыныуын арттырыу маҡсатында уҙғарыла.
Бәйгелә солистар, тальянда, гармунда уйнаусы ансамблдәр һәм милли музыка ҡоралдарын эшләүсе оҫталар ҡатнаша. Конкурс ике йәш категорияһы (17 йәшкә тиклем һәм 17 йәштән өлкәнерәк) буйынса үткәрелә.
Байрам программаһында Фәтих Ихсанов иҫтәлегенә концерт һәм конкурс еңеүселәренең гала-концерты ҡаралған.
«Моңға бай гармун байрамы» республика конкурсы Башҡортостандың атҡаҙанған сәнғәт эшмәкәре, Башҡорт дәүләт филармонияһы режиссеры, республикала Тальян байрамын ойоштороусы (1985, 1986, 1987 йылдар) Фәтих Ихсановҡа (1935-1992) арнала.
Сараны ойоштороусылар — Башҡортостандың Мәҙәниәт министрлығы, Республика халыҡ ижады үҙәге, Яңауыл районы хакимиәте.


c: text/html

text:
Рөстәм Хәмитов Хөкүмәткә граждандарҙың санаторийҙа дауаланыуын финансларға ҡушты
Башҡортостан Республикаһы Президенты Рөстәм Хәмитовтың ҡушыуы буйынса Башҡортостан Республикаһы Хөкүмәте 2010 йылда эшләүсе граждандарҙың стационар дауаланғандан һуң республика санатор-курорт учреждениеларында дауаланып бөтөүенә 73,6 миллион һум аҡса бүлеү тураһында бойороҡ ҡабул итте.
Средстволар Башҡортостан бюджетынан граждандарға бушлай медицина ярҙамы күрһәтеү дәүләт гарантияларын тормошҡа ашырыу маҡсатында бүленәсәк
Был средстволар дөйөм дәүләт идара итеүе менән бәйле дәүләт функцияларын тормошҡа ашырыуға ҡаралған средстволарҙы кәметеү иҫәбенә бүленде.

robotstxt: allowed

filter: keep


text:
Салауат районында эшҡыуарҙар өсөн уҡыу семинары үткәрелә
29 мартта Салауат районының Малаяҙ ауылында эшҡыуарҙарға дәүләт ярҙамы мәсьәләләре буйынса уҡыу семинары үткәрелә. Сара 2011-2015 йылдарға Башҡортостан Республиканың төньяҡ-көнсығыш райондарын иҡтисади йәһәттән үҫтереү буйынса урта сроклы комплекслы программаһын тормошҡа ашырыу сиктәрендә үтәсәк.
Семинарҙа БР Эшҡыуарлыҡ һәм туризм буйынса дәүләт комитеты, муниципаль берәмектәр хакимиәттәре, Башҡортостандың Бәләкәй эшҡыуарлыҡты үҫтереү һәм уға ярҙам итеү фонды, «Бәләкәй эшҡыуарлыҡ субъекттарын микрофинанслау үҙәге» коммерцияға ҡарамаған автономиялы ойошмаһы, Көнсығыш иҡтисади-юридик-гуманитар академияһының иҡтисад, информатика һәм идара итеү институты вәкилдәре, шулай уҡ эшҡыуарҙар үҙҙәре ҡатнашасаҡ.
Комитеттың матбуғат хеҙмәтенән хәбәр итеүҙәренсә, семинарҙа эшҡыуарҙарға һәм инфраструктура ойошмаларына финанс ярҙамы күрһәтеү тәртибе һәм шарттары, бәләкәй эшҡыуарлыҡ субъекттарының финанс белемен арттырыу, эшҡыуарлыҡҡа өйрәтеүҙең инновацион механизмдары һәм башҡалар тураһында мәғлүмәт биреләсәк.


text:
Таңһылыу Ҡарамышева күркәм юбилейын билдәләй!
Опубликовано: 3-03-2018, 10:04 | Категория: Новости, Члены союза
Бөгөн күренекле башҡорт шағирәһе, тәржемәсе, публицист һәм йәмәғәт эшмәкәре, Рәсәйҙең һәм Башҡортостандың Яҙыусылар союзы ағзаһы, Башҡортостан Республикаһының атҡаҙанған мәҙәниәт хеҙмәткәре, Рәми Ғарипов исемендәге премия лауреаты Таңһылыу Фаяз ҡыҙы Ҡарамышева үҙенең күркәм юбилейын билдәләй! Ҡәләмдәшебеҙҙе ғүмер байрамы менән ихлас ҡотлайбыҙ һәм иң изге, иң саф теләктәребеҙҙе юллайбыҙ! Уға Ағиҙел йылғаһындай оҙон ғүмер юлы, ҡоростай ныҡлы һаулыҡ-сәләмәтлек, аҡ бәхеттәр һәм, әлбиттә, артабан да илһамлы ижад теләп ҡалабыҙ!


text:
ISBN
Фольклорный архив Башкирского государственного университета

Хәйбулла районы, Турат ауылы. Турат ауылы Турат тауы итәгендә. Турат йылғаһы буйында ултыра. Турат йылғаһы ауылды икегә ярып үтә.
Тауҙың да, ауылдың да, йылғаның да бер төрлө аталыуы беҙҙе бер аҙ ғәжәпкә ҡалдырҙы. Был турала ауыл ҡарттарынан һорашҡас улар бер нисек тә аңлата алманылар. Ә Кәюпов Кәрим Сөләймән улы (ул бер мең туғыҙ йөҙ дүртенсе йыл июнь айында тыуған, бик куп йылдар уҡытыусы булып эшләгән, урта белемле. Бер мең туғыҙ йөҙ илле алтынсы йылдан бирле пенсионер) һәм Ильясов Ғөбәйҙулла олатайҙарҙың һөйләүенә ҡарағанда Турат ауылының килеп сығыуы түбәндәгесә булған. Бынан бик күп йылдар элек Ильяс тигән башҡорт байы Ҡыҙыл Мәсеттән килер Турат тауы итәгендә йәшәй башлаған. Ильяс ҡарттың төҫкә бик матур ҡыҙы булған, Көнһылыу исемле. Көнһылыу тураһында Бөрйән ырыуынан булған бер егет ишетеп ҡала һәм ул яҙ еткәс ҡоштар килгәндә килә, көҙ еткәс, ҡоштар ҡайтҡанда ҡайтып китер булған. Бер килә егет, ике килә, өсөнсө тапҡыр килгәндә егеттең тура толпар атта ҡоштар төркөмө эсендә килгәнен күреп ҡалып Көнһылыу шатлығынан көлөп ебәрә. Был ваҡытта тышта еңгәһенең башын ҡарап ултырған булған. Еңгәһе: "Нигә минең баштан көләһең, көлөүеңдең сәбәбен әйтмәһәң хәҙер кереп ағайыңа ошаҡлайым!" - тигән. Ҡыҙ ҡурҡып еңгәһенә ошоларҙы һөйләп биргән. Ә егет Көнһылыуға үҙенең килеүе тураһында берәүгә лә һөйләргә ҡушмаған булған.
- Анау-у-у өсөнсө төркөм ҡоштарҙы күрҙеңме? - тип һораған ул еңгәһенән. - Шул ҡоштар төркөмө эсендә йылда миңә килеп йөрөй торған егет булыр. Ул әле тура толпар аты менән осоп килде. Ҡаршылағы бейек тау башына осоп төшөп, шунда сатыр ҡороп толпарын ҡалдырып бында киләсәк. Ҡыҙҙың еңгәләре егет йәйләүгә килгәс тә атын барып ҡарарға һүҙ ҡуйышалар.
Куп тә үтмәй егет ҡыҙ йәшәгән тирмәгә килеп керә.
Егет Көнһылыу менән ваҡыт үткәргәндә еңгәләр сатыр ҡоролған тауға тура толпарҙы ҡарарға югерешәләр. Егет шаулашҡан тауышты ишетеп югереп сыҡһа һуң була инде. Еңгәләр сатыр эсендәге толпар атты ҡарап торған булғандар. Ул шундай матур, күреп туйғыһыҙ була. Ике яҡҡа күгәрсен канаттары кеүек ҡанатын йәйеп йоҡлап ята. Кеше тауышына уяна, күҙҙәренән тамсы-тамсы йәш тама. Кискә ҡарай толпар күҙ тейеүҙән үлә. Уны шул тау башына күмеп югәне, эйәре менән бергә күмәләр.
Хәҙер егеткә ҡайтыр өсөн ат кәрәк була. Шунда Ильяс бай әйтә: "Бына һиңә егет югән, йылҡы араһына кер ҙә югәнеңде шалтырат, ҡайһыһы һиңә боролоп ҡарай, шуныһы һинеке булыр", - ти. Егет ҡайны ҡушҡансы эшләй. Дүнән ат боролоп ҡарай. Бер нисә ҡат шалтыратып ҡарай, тағын шул уҡ дүнән борола.
"Бәхет ошонандыр ахыры", - тип егет дүнәнде югәнләй һәм эйәрләй. Дүнән ат ҡарап туйғыһыҙ атҡа әүерелә.
- Мин ошоноң менән ҡайтам. Минең ҡайтып киткәнемде ҡарап ҡалығыҙ", - тигән егет. Ҡыҙҙы ултыртып һәйбәт кенә киткәндәр былар. Бер аҙ барғас та ат толпарға әүерелеп осоп китә. Уларҙы күрмәй ҙа ҡалалар. Егеттең тура толпар аты хөрмәтенә халыҡ тауҙы һәм Иләс исемен йөрөткән ауылды Турат тип йөрөтә башлай.
Ә бына ни өсөн йылғаға ла Турат исеме бирелгән, тигән һорауға Кәрим олатай ҙа, Ғөбәйҙулла олатай ҙа аныҡ ҡына яуап бирә алманылар. Улар Турат исеме йылғаға механик рәүештә генә күскәндер тигән фекерҙе яҡлайҙар.
Ссылка на эту публикацию:
[Электронный документ] // Фольклорный архив Башкирского государственного университета: электронное научное издание / под ред. Б. В. Орехова, А. А. Галлямова. [20112018]. Дата обновления: 11.02.2014. URL: http://lcph.bashedu.ru/editions/efolk.php?go=folk_id.360&w=%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD%EF%BF%BD (дата обращения: 23.05.2018).


text:
Ҡариҙел районының Тайга ауылындағы фермер Рәйфә Шафиҡова һарыҡсылыҡ хужалығын буш урында тиерлек ойошторған. Ишембай районынан 50 һарыҡ һатып алыу был эштә тәүге аҙым була. Әле хужалыҡта 600 һарыҡ иҫәпләнә. Киләсәктә уны бер мең башҡа еткереү күҙаллана. Һөҙөмтәлә крәҫтиән-фермер хужалығының етештереү ҡеүәте лә артасаҡ. Хужалыҡ йылына 10 тоннаға тиклем һарыҡ ите һатырға ниәтләй.
Ҡариҙел районының Тайга ауылындағы фермер Рәйфә Шафиҡова һарыҡсылыҡ хужалығын буш урында тиерлек ойошторған. Ишембай районынан 50 һарыҡ һатып алыу был эштә тәүге аҙым була. Әле хужалыҡта 600 һарыҡ иҫәпләнә. Киләсәктә уны бер мең башҡа еткереү күҙаллана. Һөҙөмтәлә крәҫтиән-фермер хужалығының етештереү ҡеүәте лә артасаҡ. Хужалыҡ йылына 10 тоннаға тиклем һарыҡ ите һатырға ниәтләй.
Бына һуңғы минуттар етте. Төп “А” финалында – Ишембай шашка мәктәбе тәрбиәләнеүсеһе Александр Георгиев менән Жан Марк Нджофанг (Камерун). Тренерҙар, көйәрмәндәр түҙемһеҙләнеп уларҙың уйын барышынан күҙ яҙлыҡтырмай. Егеттәрҙең икеһе лә шәп. Камерун ҡунағы ярыш дауамында иң күп мәрәй йыйыусылар иҫәбендә килде, шулай ҙа биш сәғәттән ашыу барған алышта яҡташыбыҙ көслөрәк булып сыҡты.
Шәйнуров Артур Альберт улы 1966 йылдың 26 октябрендә Балтас районының Иҫке Балтас ауылында тыуған. Башҡорт дәүләт университетын, Рәсәй Федерацияһы Президенты ҡарамағындағы Рәсәй дәүләт хеҙмәте академияһын тамамлаған.
Күгәрсен районының Мораҡ ауылында урынлашҡан 90-сы һөнәрселек лицейы бына 65 йылдан ашыу инде эшсе кадрҙар әҙерләүен дауам итә. Ошо дәүерҙә 25 меңдән ашыу умартасы, ЭВМ операторы, һатыусы, шофер, тракторсы, слесарь, иретеп йәбештереүсе, умартасы, һатыусы-оператор, ашнаҡсы һәм башҡа белгестәр әҙерләп сығарған.
1997 йылда ойошторолған Мәләүездәге 42-се һөнәрселек лицейын республиканан сит тарафтарҙа ла яҡшы беләләр. Дүрт тиҫтә йыл эшләү дәүерендә уҡыу йорто 15 меңдән ашыу егет һәм ҡыҙҙы илебеҙ өсөн кәрәкле һөнәргә өйрәткән. Төплө белгестәр әҙерләү – лицейҙың өҫтөнлөклө йүнәлештәренең береһе. Хеҙмәт баҙарында иң кәрәкле ашнаҡсы, һатыусы, слесарь, машинист, иретеп йәбештереүсе, лаборант һәм башҡа һөнәр алыуҙары – шуға асыҡ миҫал.
Уҡыу йорто составына һигеҙ факультет, Иҡтисад институты, Вузға тиклем белем биреү үҙәге, аспирантура һәм докторантура, өҫтәмә һөнәри белем биреү институты инә.
Осрашыуға уҡыусылар, ветерандар, йәмәғәт ойошмалары вәкилдәре саҡырылды. Улар алдында Башҡортостандың атҡаҙанған артисы, театр һәм кино режиссеры Раиса Устинова, журналист, Өфөнөң почетлы гражданы, Башҡортостандың атҡаҙанған мәҙәниәт хеҙмәткәре Фәрит Вахитов сығыш яһаны, батырҙың биографияһындағы ҡайһы бер үҙенсәлектәр хаҡында һөйләне.
Ял көнө файҙалы ла, күңелле лә үтһен өсөн ни эшләргә кәрәк? Был һорауға яуапты тиҙ таптыҡ — экологик акция ойошторорға ҡарар иттек. Теләгебеҙҙе Дәүләкән менән Миәкә район хакимиәттәре лә дәррәү күтәреп алды. Шулай итеп, беҙ, "Башҡортостан" редакцияһы хеҙмәткәрҙәре, үткән шәмбе юлға сыҡтыҡ. Сәфәребеҙ күңелһеҙ булмаһын өсөн данлыҡлы ҡумыҙсы Миңлеғәфүр Зәйнетдиновты ла саҡырҙыҡ. Гәзитебеҙҙең күптәнге дуҫы һүҙебеҙҙе йыҡманы, иртә таңдан гармун, ҡумыҙҙарын тотоп, "Матбуғат йорто"на килеп тә етте.
Ҡуҙғалдыҡ!


text:
Яңы йыл төнөндә Башҡортостанда артыҡ һыуыҡ булмаясаҡ
Башҡортостанда ҡар яуыуы аҙнаның икенсе яртыһында ғына туҡтаясаҡ. Шаршамбыға тиклем, 29 декабргәсә, республикала ҡар яуыуы һәм юлдарға көрт һалыуы күҙәтеләсәк. Был турала «Башинформ» агентлығына Башгидрометтың баш синоптигы Анна Козаева хәбәр итте.
— Һауа температураһы был көндәрҙә өс-һигеҙ градус һыуыҡ буласаҡ, — тине ул. –29 декабрҙән һауа торошо үҙгәрәсәк, ҡар һирәк яуасаҡ.
30 декабргә ҡарай төндә һауа температураһының түбәнәйеүе көтөлә. Ул минус 10-15 градус тәшкил итәсәк, төньяҡ-көнсығыш райондарҙа 20 градусҡа тиклем һыуытыуы ихтимал.
Анна Козаева әйтеүенсә, иң һыуыҡ төн 31 декабргә тура киләсәк. Республика буйынса һауа температура минус 17-22 градус тәшкил итһә, төньяҡ райондарҙа 30 градус һыуыҡ буласаҡ.
Яңы йыл төнөндә республика буйынса — минус 10-15 градус, айырым райондарҙа 17-22 градусҡаса һыуыҡ булыуы көтөлә.


text:
- Подробности
- Просмотров: 285
МЕХДИЕВ Джамаладдин Иса‑оглы (23.11.1956, Әзербайжан ССР‑ы Сафыкюрд а.), хирург. Мед. ф. д‑ры (1996), проф. (2002). БР‑ҙың атҡ. табибы (2001). Әзербайжан мед. ин‑тын (Баҡы, 1981) тамамлағандан һуң 1988 й. тиклем Күмертау үҙәк район дауаханаһында эшләй. 1989 й. алып Өфөлә: 21‑се дауаханала, 1991 й. ашығыс мед. ярҙамы дауаханаһында бүлексә мөдире, бер үк ваҡытта 1994 й. алып БДМУ‑ла уҡыта. Фәнни эшмәкәрлеге абдоминаль хирургия, колопроктология, хирургик инфекциялар проблемаларына; аҙ инвазив технологиялар ҡулланып йыуан эсәктең дивертикуляр ауырыуын, эсәктәрҙең үткәрмәүсәнлеген, хроник колостаздарҙы, геморройҙы, үт ташы ауырыуын дауалауға арналған. М. ҡатнашлығында йыуан эсәк ауырыуҙарын дауалау ысулдары, эсәктең бөтәү яраһы бейеклеген үлсәү, ябыҡ яраларҙың эренен ағыҙыу, дарыу матдәләрен ебәреү өсөн яйланмалар, киҫеү тәрәнлеге билдәле булған скальпель һ.б. эшләнгән. 360‑тан ашыу фәнни хеҙмәт һәм 10 уйлап табыу авторы.
Х е ҙ м.: Сочетанные заболевания толстой кишки. Уфа, 2000 (авторҙ.); Дивертикулярная болезнь толстой кишки. М., 2001 (авторҙ.); Бальнеологические свойства нефталановых нефтей. М., 2002 (авторҙ.).
Тәрж. Г.Ҡ.Ҡунафина


text:
Благовещенск ҡалаһындағы тергеҙелгән ғибәҙәтханаға – 20 йыл
Башҡортостандың Благовещенск ҡалаһындағы ғибәҙәтхана тергеҙелеүенә 20 йыл тулыуын билдәләй. Потеха йылғаһы буйында (хәҙерге Благовещен районы территорияһында) урынлашҡан баҡыр иретеү заводы янында төҙөлгән сиркәү 1783 йылда изгеләштерелә. Православие динен тотоусыларҙың Благовещение байрамында ғибәҙәт ҡылыу тантанаһына сиркәүҙә халыҡ күп йыйылды.
Бында айырыуса Пасхаға ныҡлы әҙерлек алып барыла, байрам саралары тергеҙелгән ғибәҙәтхананың юбилейына арналасаҡ.
Сиркәү ҡарамағында йәкшәмбе мәктәбе эшләй, унда төрлө йәштәге 20 бала белем ала. Әлеге ваҡытта бында «Иң йәшерен теләктәр Пасхала тормошҡа аша» тип аталған театрлаштырылған тамаша әҙерләйҙәр.


text:
27-28 ноябрҙә «Электрон хөкүмәт – төбәк менән идара итеүҙең заманса механизмы» бөтә Рәсәй форумы үтә
27-28 ноябрҙә Төмәндә «Инфотех-2012» күргәҙмәһе сиктәрендә «Электрон хөкүмәт – төбәк менән идара итеүҙең заманса механизмы» бөтә Рәсәй форумы үтә. Сарала ҡатнашыуға федераль, төбәк һәм муниципаль власть органдарының электрон хөкүмәт булдырыу мәсьәләләрен контролдә тотҡан етәкселәре, консалтинг һәм IT-компаниялар вәкилдәре саҡырыла, тип хәбәр иттеләр Башҡортостандың Мәғлүмәт технологиялары буйынса агентлығынан.
Форум төрлө тематик йүнәлештәр буйынса эшләйәсәк.
Федераль һәм төбәк IT-проекттарҙы тормошҡа ашырыу буйынса тәжрибә уртаҡлашыу, шулай уҡ мәғлүмәт технологиялары өлкәһендәге уңышлы проекттарҙы үҫтереү өсөн власть органдарының IT-компаниялар менән килешеп эш итеүенә булышлыҡ итеү форум һәм күргәҙмәнең төп маҡсаттары булып тора, тип билдәләнеләр ойоштороусылар.
Бөтә Рәсәй форумы тураһында тулыраҡ мәғлүмәт www.infotex72.ru сайтында урынлаштырылған.


text:
Баш ҡалала «Мираҫ» хәйриә фондының презентацияһы үтте
Өфөлә «Мираҫ» хәйриә фондының презентацияһы үтте. Яңы фонд традицион промыслаларҙы һәм һөнәрҙәрҙе һаҡлауға һәм үҫтереүгә булышлыҡ итеү маҡсатында ойошторолдо. Сарала һөнәрселәр, артистар, билдәле рәссамдар ҡатнашты.
Өфө дәүләт иҡтисад һәм сервис университеты ҡарамағындағы Дизайн һәм милли мәҙәниәт институтының кафедра мөдире Әлмира Йәнбухтина билдәләүенсә, фонд алдында еңел булмаған бурыстар тора. Халыҡ промыслаларын һаҡлап ҡалыу һәм үҫтереү буйынса барлыҡ пландарҙы тормошҡа ашырыу өсөн Өфөлә Һөнәрҙәр үҙәген булдырыу зарур.
«Мираҫ» хәйриә фондының генераль директоры Илшат Иманғолов һүҙҙәренсә, промыслалар изделиеларын етештереү күләмдәре, рәсми мәғлүмәттәр буйынса ғына, йыл һайын яҡынса 10 процентҡа кәмей. Шуға күрә фонд алдында халыҡ һәм республика промыслаларын үҫтереүгә йүнәлтелгән пландарҙы ғәмәлләштереү бурысы тора.
Презентация сиктәрендә халыҡ промыслалары өлкәһе белгестәре тәжрибә уртаҡлашты, изделиелар йәрминкәһе, төрлө оҫталыҡ дәрестәре ойошторолдо.


text:
«Парктар маршы – 2010» яңы таланттар асты
Башҡортостандың Тәбиғәттән файҙаланыу һәм экология министрлығы Мәғариф министрлығы, Бөтә Рәсәй тәбиғәтте һаҡлау йәмғиәтенең Башҡортостан республикаһы бүлексәһе һәм Республика балалар экология-биология үҙәге менән берлектә «Парктар маршы-2010» республика акцияһын үткәрҙе.
Акция сиктәрендә иң яҡшы күргәҙмә материалға (плакаттар, һүрәттәр, листовкалар, мәғлүмәт бюллетендәре), иң яҡшы фотоһүрәткә конкурстар, һаҡлауға алынған территориялар һәм парктар зонаһын, шулай уҡ Башҡортостандың һирәк осраусы һәм юғалыу алдында торған айырым флора һәм фауна төрҙәрен өйрәнеү буйынса тикшеренеү эштәренә конкурс иғлан ителгәйне. Бөрө, Ишембай, Күмертау, Салауат, Өфө ҡалалары, шулай уҡ Ғафури, Дәүләкән, Илеш, Ҡариҙел, Миәкә, Федоровка, Шаран райондарының мәктәп уҡыусылары эштәрен тәҡдим итте.
Йәш таланттар эштәре Башҡортостан Экология министрлығының фойеһында ҡуйылды. Ошонда уҡ уҡыусыларҙың айырым һаҡланған тәбиғәт биләмәләре һәм республика ҡалаларының парк зоналарына арналған иң яҡшы һүрәттәре һәм фотоларынан күргәҙмә ойошторолдо.
6-11 клас уҡыусылары өсөн «Биотөрлөлөк — Ерҙәге тормош нигеҙе» ғилми-ғәмәли конференцияһы үткәрелде. Уның еңеүселәре БР Экология министрлығының маҡтау грамоталары, дипломдар, шулай уҡ ҡимәтле бүләктәр менән наградланды.
«Парктар маршы – 2010» республика акцияһы республика район һәм ҡалаларының парктарында һәм айырым һаҡланған тәбиғәт территорияларында субботниктар менән тамамланды. Акцияға 1 июндә йомғаҡ яһаласаҡ.


text:
Фото:
Дания Башҡортостанға энергияны һаҡлау өлкәһендә хеҙмәттәшлек тәҡдим итте
Фото:
Дания Башҡортостан менән энергияны һаҡлау өлкәһендә хеҙмәттәшлек итеүгә әҙер. Мөмкин булған партнерлыҡ йүнәлештәрен республика Президенты Рөстәм Хәмитов менән Дания Короллегенең Рәсәйҙәге Ғәҙәттән тыш һәм Тулы хоҡуҡлы илсеһе Том Рисдаль Йенсен 27 ғинуарҙа үткән осрашыуҙа тикшерҙе.
Дипломаттың һүҙҙәренә ҡарағанда, Данияның энергия һөҙөмтәлелеге өлкәһендә 40 йыллыҡ эш тәжрибәһе тупланған, дат компаниялары уны Башҡортостан менән уртаҡлашырға әҙер.
— Бында электр энергияһын, йылылыҡты, һыуҙы һәм энергия ресурстарының башҡа төрҙәрен һөҙөмтәле файҙаланыу тураһында һүҙ бара, — тип аңлатты ул. – Шулай уҡ беҙ энергияны иҫәпкә алыуҙың юғары технологик приборҙарын тәҡдим итә алабыҙ.
Йенсен әфәнде, Данияның ҙур «Данфосс» компанияһының Рәсәйҙә үҙ производство линиялары бар ҙа инде, һәм бөгөн уның белгестәре Башҡортостанда ошондай уҡ производстволар асыу буйынса перспективалы проекттар эшләргә әҙер, тип билдәләне.
— Осрашыу йомғаҡтары буйынса, бер айҙан беҙҙең илселек һәм Дания компаниялары вәкилдәре хеҙмәттәшлек буйынса тәғәйен килешеүҙәр төҙөү өсөн республикаға тағы ла киләсәк, тип килештек, — тине илсе.


text:
Описание презентации по отдельным слайдам:
Республикала балаларҙың юл-транспорт хәл-ваҡиғаларына тарыуы киҫкен мәсьәләләрҙең береһе булып ҡала. Бындай фажиғәләр айырыуса каникул, йәйге ял осоронда йыш күҙәтелә. Саф һауала уйнағанда, мәктәпкә юлланғанда, ҡайтҡанда юл хәрәкәте ҡағиҙәләрен теүәл үтәмәү фажиғәгә илтеүе ихтимал. Эшкә ҡабаланып, йә ҡағиҙәләрҙе һанламай машиналар геүләп торған юл аша йүгереп сыҡҡан ҡайһы бер ата-әсәләр ҙә, балаға йыш ҡына насар өлгө күрһәтә. Ололарҙың был ҡылығы бала күңеленә “тимәк, ярай” тигән орлоҡ һала, битарафлыҡ арҡаһында меңләгән баланың ғүмере өҙөлә. Баланы –баштан,талды йәштән бөк тигәндәй, балаларға юл ҡағиҙәләрен өйрәтеүҙе балалар баҡсаһынан уҡ башланыуы хуплауға лайыҡ.
Номер материала: ДБ-011604
Не нашли то что искали?
Вам будут интересны эти курсы:


text:
«Башвест» интернет-гәзитенән Евгения Сюткина "Ватан" конкурсында еңде
«Башвест» интернет-гәзите хеҙмәткәре Евгения Сюткина "Ватан” бөтә Рәсәй патриотик журналистика конкурсының "Киләсәккә инвестициялар" номинацияһында еңде. Мәскәүҙә "Журналистикала ватансылыҡ: хәҙергеһе һәм киләсәк” форумы сиктәрендә конкурс лауреаттарын бүләкләү тантанаһы үтте. Еңеүе өсөн хеҙмәттәшебеҙгә диплом тапшырылды һәм Мәскәү телевидение һәм радио тапшырыуҙар институтында Рәсәй журналистикаһы йондоҙҙарында мастер-класс үтеүгә мөмкинлек бирелде.
Әйтеп үтәйек, «Ватан» патриотик журналистика конкурсы журналистик этика принциптарына тоғро, ысынбарлыҡҡа конструктив, позитив ҡарашлы, һәр нәмәгә гражданлыҡ мөнәсәбәте булған һәләтле журналистарҙы билдәләүгә йүнәлтелгән.
Евгения Сюткина — Рәсәй Федерацияһы һәм Башҡортостан Республикаһы Журналистар ойошмаһы ағзаһы, хәбәрсе һәм интернет-гәзиттең баҫмаға әҙерләүсе мөхәррире вазифаһын башҡарыусы. Ул ике тапҡыр электрон киң мәғлүмәт саралары хеҙмәткәрҙәре араһында "Һөнәри эшмәкәрлектә рус телен өлгөлө белеүе өсөн” бөтә Рәсәй конкурсы лауреаты, шулай уҡ журналистарҙың республика тематик конкурстарында күп тапҡыр еңеүсе һәм бүләкләнеүсе булған.


text:
Башҡортостан предприятиелары «МАКС-2011» X халыҡ-ара авиация-космос салонында ҡатнашасаҡ
16-21 августа Мәскәү эргәһендәге Жуковский ҡалаһында М.М.Громов исемендәге осоу-һынау институты аэродромында «МАКС-2011» X халыҡ-ара авиация-космос салоны үтәсәк.
Ойоштороусылар авиасалон өсөн рекордлы булған 600 мең кешене көтә. Салонға килеүселәр Рәсәй конструкторҙарының өр-яңы эшләнмәләре менән таныша аласаҡ.
«МАКС-2011» авиасалонында 800-ҙән ашыу Рәсәй һәм сит ил етештереү комапаниһының ҡатнашыуы көтөлә, улар 241 һауа судноһын тәҡдим итәсәк.
«Башинформ» алдан хәбәр итеүенсә, «МАКС-2011» күргәҙмәһендә ил авиацияһы һәм оборона сәнәғәте комплексы өсөн продукция етештереүсе Башҡортостан предприятиелары ла ҡатнашасаҡ. Улар араһында — «Өфө моторҙар эшләү производство берекмәһе» асыҡ акционерҙар йәмғиәте, «Кумертау авиация производство предприятиеһы» асыҡ акционерҙар йәмғиәте, «Гидравлика» асыҡ акционерҙар йәмғиәте, «Өфө приборҙар эшләү производство берекмәһе» федераль дәүләт унитар предприятиеһы, «Өфө агрегат производство берекмәһе» асыҡ акционерҙар йәмғиәте һәм башҡалар.
Авиасалон эшендә предприятиеларҙың рәсми делегациялары ҡатнашасаҡ. Авиакосмос сәнәғәтенең яңы эшләнмәләре менән танышыуҙан тыш, улар партнерҙар менән төрлө осрашыу һәм һөйләшеүҙәрҙә, шулай уҡ фәнни конференция һәм симпозиумдарҙа ҡатнашасаҡ.
«МАКС-2011» донъя кимәлендәге мөһим сараға әүереләсәк, тип һыҙыҡ өҫтөнә ала белгестәр.


text:
Өфөлә Дөйөм Рәсәй халыҡ фронтының төбәк штабы республика Башлығына тәҡдимдәр менән сығыш яһай
ӨФӨ, 2017 йыл, 17 ноябрь. /«Башинформ» мәғлүмәт агентлығы, Ғәлиә Нәбиева/.
Дөйөм Рәсәй халыҡ фронтының төбәк штабы республика Башлығына 2018 йылға йәмәғәтселек тәҡдимдәре менән сығыш яһай. Өфөлә министрлыҡ һәм ведомство етәкселәре, депутаттар корпусы ҡатнашлығында Дөйөм Рәсәй халыҡ фронтының төбәк конференцияһы бара.
Форум алдынан түңәрәк өҫтәлдәр уҙҙы, унда республика халҡы өсөн әһәмиәтле мәсьәләләрҙе хәл итеү буйынса аныҡ тәҡдимдәр яңғыраны.
Конференцияла ҡатнашыусыларҙы сәләмләп, Башҡортостан Башлығы дөйөм Рәсәй халыҡ фронтының ҡеүәтле йәмәғәтселек хәрәкәте булыуын һәм үҙенең сафына байтаҡ мәсьәләләрҙе хәл итеү өсөн битараф булмаған кешеләрҙе туплауын билдәләне.
Республика Башлығы «иҡтисади бейеклектәрҙә осоу һәм глобаль стратегик бурыстар тураһында фекер йөрөтөү түгел, ә кеше эргәһендә эшләү мөһим» тип иҫәпләй. Уның фекеренсә, халыҡтың көнкүрешен, йорттарҙың, юлдарҙың торошон, дауаханаларҙа туҡланыуҙың, шәфҡәтлелек күрһәтеүҙең нисек ойошторолғанлығын ҡарау мөһим. Бындай эш — ябай кеше менән иң төп эш ул.
Рөстәм Хәмитов билдәләүенсә, ошо йылдарҙа Халыҡ фронты байтаҡ эш башҡарҙы, ҡайһы берҙә бында ҡыҙыу фекер алышыуҙар була. Тәҡдимдәр Хөкүмәткә, муниципалитеттарға йөкләмәләргә әүерелә.
Дөйөм Рәсәй халыҡ фронтының төбәк штабы рәйестәше, Башҡортостан Дәүләт Йыйылышы депутаты Эльвира Айытҡолова һүҙҙәренсә, Дөйөм Рәсәй халыҡ фронтының эшләү осоронда республикала кешеләр үҙҙәренә яуаплылыҡ алырға өйрәнде һәм төбәк тормошон яҡшы яҡҡа үҙгәртеү өсөн әүҙем ҡатнашырға теләй.
Парламентарий әйтеүенсә, һуңғы 10 айҙа ғына Башҡортостанда йәшәүселәр ҡатнашлығында 110 акция, 54 рейд уҙғарылған. Дөйөм Рәсәй халыҡ фронты ауыр тормош хәлендә ҡалған кешеләрҙе ҙә яҡлай. Мәҫәлән, косметика салондарында граждандарҙың финанс хоҡуҡтарын яҡлау, Нөгөш һыу һаҡлағысында һәүәҫкәр балыҡсылыҡты тыйыу тураһында мәсьәлә урынынан ҡуҙғалды, муниципаль каналдарҙы 22-се төймәлә нығытыу буйынса бик мөһим эш башланды.


text:
Дуҫлыҡ күпере нығый
Белорет ерендә 2001 йылдан бирле ойошторолоп килгән традицион сара - «Иҙел башы йондоҙҙары» хор һәм вокаль ансамблдәренең VII тѳбәк-ара фестивале үтте. Сара ѳс кѳн барҙы. Уны Башҡортостан Республикаһының Мәҙәниәт министрлығы, Республика халыҡ ижады үҙәге һәм Белорет муниципаль район хакимиәте ойошторҙо.
Етенсе тапҡыр уҙғарылған оло сараға ҡарап, вокаль-хор жанрын, уның традицияларын һаҡлау һәм артабан дауам итеү, халыҡ, классик, заманса хор йырҙарын пропагандалау, яңы таланттарҙы асыу, хор дирижерҙарының профессиональ кимәлен күтәреү һәм башҡарыусыларҙың һәләтен үҫтереп, уларҙа юғары үҫеш ѳсѳн стимул булдырыу кеүек маҡсаттар теүәл үтәлә тиергә була.
Республикала киң масштабта уҙған иң сағыу конкурсты нәҡ Белорет ерендә ойоштороу юҡҡа түгел. Райондың хор сәнғәте бай тарихҡа эйә. Күп кенә хор коллективтары үткән быуаттың 20-се йылдарынан алып уңышлы эшләп килә. Был йүнәлеш әле лә үҫтерелә, байытыла, ҡалала ғына түгел, һәр ауылдың тиерлек үҙ оҫталары, танылған коллективтары бар, яңынан-яңы таланттар асыла. 2001 йылда уҙған тәүге фестивалдең уңышлы үтеүе лә, Белорет данын хор сәнғәтенең баш ҡалаһы итеп таратыуға, «Иҙел башы йондоҙҙары» фестивален райондың бренды итеп танытыуға булышлыҡ итә.
Тәүге фестивалдә бѳтәһе 26 коллектив, 650 кеше ҡатнашһа, был һан йылдан-йыл үҫә, ҙурая бара. Быйыл Белорет еренә 60-ҡа яҡын коллектив, 1000-дән ашыу ҡатнашыусы аяҡ баҫты. Конкурста ҡатнашырға Ѳфѳ, Ағиҙел, Күмертау, Межгорье, Стәрлетамаҡ ҡалаларынан, Яңауыл, Ишембай, Мәләүез, Учалы, Әбйәлил, Бѳрйән, Ейәнсура, Миәкә, Мишкә, Мәсетле, Баймаҡ, Бәләбәй, Ғафури, Стәрлебаш, Благовар, Борай, Дәүләкән, Иглин, Хәйбулла райондарынан, Свердловск, Һарытау, Ырымбур, Силәбе ѳлкәләренән дә ҡунаҡтар килде.
Фестивалдә Белорет намыҫын райондың ете коллективы яҡланы.
Ҡаланың үҙәк майҙанында барған конкурсты тантаналы асыу сараһында тѳрлѳ ерҙән килгән билдәле хор коллективтары, хор сәнғәте әһелдәре осрашты. Ҡунаҡтарҙы Дәүләт Думаһы депутаты Зѳһрә Рәхмәтуллина, "Иҙел башы йондоҙҙары" фестиваленең жюри рәйесе, Мәскәү Дәүләт сәнғәт институты профессоры, Рәсәй дәүләт халыҡ ижады йортоноң халыҡ мәҙәниәте бүлеге мѳдире Петр Сорокин, муниципаль район хакимиәте етәкселәре ҡотланы. Зѳһрә Йыһанур ҡыҙы республика Хөкүмәте Премьер-министры урынбаҫары Салауат Сәғитовтың, ә Петр Сорокин, ЮНЕСКО эштәре буйынса комиссия ҡарамағындағы Матди булмаған мәҙәни мираҫты һаҡлау буйынса Рәсәй комитеты рәйесе Тамара Пуртованың ҡотлау һүҙҙәрен еткерҙе.
Шәмбе кѳнѳ киске сәғәт алтыла конкурсты тантаналы ябыу һәм фестивалдә ҡатнашыусыларҙың Гала концерты үтте.
Ҡунаҡтарҙы Республиканың Әҙәбиәт музейы директоры Гѳлдәр Сабит ҡыҙы Моратова, муниципаль район хакимиәте башлығы Владислав Геннадьевич Миронов һәм "Берҙәм Рәсәй" гәзитенең баш мѳхәррире Илья Васильевич Макаров ҡотланы. И.В. Макаров сараны юғары кимәлдә ойошторғаны ѳсѳн муниципаль район хакимиәтенә һәм мәҙәниәт идаралығына Рәхмәт хаты тапшырҙы. Сара барышында еңеүселәргә академик һәм халыҡ башҡарыуы алымы буйынса гран-при, I, II, III дәрәжә лауреат исемдәре бирелде һәм башҡарыусылар тѳрлѳ номинацияла билдәләнде.
Белорет намыҫын яҡлаусылар араһынан түбәндәге коллективтар еңеүсе урындарҙа:
Халыҡ академик хоры "Академик хор" номинацияһында - I дәрәжә, "Академик ансамбль" номинацияһында "Элегия" халыҡ вокаль ансамбле - II дәрәжә, "Рус йыры ансамбле" номинацияһында рус халыҡ йыры хоры I дәрәжә лауреат һәм инвалидтар йәмғиәтенең "Родничок" вокаль ансамбле III дәрәжә дипломант, «Рус йыры ансамбле» номинацияһында "Рябиновые бусы" ансамбле менән "Россияночка" халыҡ вокаль ансамбле I дәрәжә дипломант, "Милли ансамбль" номинацияһында "Тау шишмәһе" халыҡ вокаль ансамбле III дәрәжә лауреат исемдәренә лайыҡ булды.
Шуныһы ҡыуаныслы беҙҙең ҡатнашыусыларыбыҙ араһынан гран-при алыусылар ҙа булды: "Цветные сны" халыҡ эстрада ансамбле һәм "Виват" халыҡ ирҙәр хор капеллаһы гран-приға лайыҡлы тип табылды.
Эйе, ҙур әҙерлек менән кѳтѳп алынған VII тѳбәк-ара фестивале үтеп китһә лә, ошо сара ярҙамында тѳбәктәр араһында һалынған дуҫлыҡ күпере йылдан-йыл нығыныр һәм фестивалдең статусы үҫеп, яҡын киләсәктә ул Бѳтә Рәсәй кимәлендә үткәрелер, тигән ѳмѳттә ойоштороусылар.
Э.Мөхәмәҙиева.
Автор фотолары.


text:
Өфөлә хеҙмәт баҙарындағы хәл яҡшыра
Өфөнөң хеҙмәт баҙарындағы көсөргәнешлек коэффициенты кәмеп, бөгөнгө көндә 0,64 тәшкил итә. Әлеге ваҡытта ҡаланың Халыҡ мәшғүллеге үҙәгендә 14300-ҙән ашыу вакантлы урын иҫәпләнә.
Өфөлә эшһеҙлек кимәле һәр аҙна һайын шулай уҡ кәмеп, әлеге ваҡытта 1,53 процент тәшкил итә.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, баш ҡалала рәсми рәүештә теркәлгән 8600-ҙән ашыу эшһеҙ иҫәпләнә, уларҙан яҡынса 7860 кеше эшһеҙлек буйынса пособие ала. Ҡаланың хеҙмәт биржаһында бөгөнгө көнгә йәмғеһе 9100-ҙән ашыу кеше иҫәптә тора.


text:
Danganronpa 2 ғәфү өмөтһөҙлөк скачать бушлай онлайн
Danganronpa 2 Ғәфү Өмөтһөҙлөк, Япония нисек һәйбәт Danganronpa танылды. 2: Zetsubo Сайонар Гакуэн ,[б.] роман ял линияһына сәйәхәт иткән, күрәһең, Chunsoft эшләй Спайк. Был’s үткән икенсе бөтә ассортименты иғәнә Danganronpa , һәм туранан-тура дауамы 2010 Ял Danganronpa : Хаос уҡып ишеттерҙе шатмын.. Июлендә япония өсөн сығарылған тәүге тапҡыр ул. Транспортабельный PlayStation 26, 2012.
Вита өсөн япония порттарын playstation октябрендә эшләй башланы. 10, 2013 Америка, Европа һәм төньяҡ америка һәм ЯИИ сентябрендә баҫылып сыға. 2014. Microsoft windows резиденцияһы эшләй башлаясаҡ өсөн йорт йорт апрель порты. 18, 2016.
Март айында башлап ебәреүсе дүрт спорт менән бергә булыу өсөн хас playstation 2017.
Кусей мәктәптәре өлкән колледжы студенттары мәктәп-тарих өсөн кәрәк, улар’утрауҙарҙы ҡабат был ловушке, хайскул буйынса улар’ы директоры Monokuma, айыу ҡарасҡылары тере. Утрауға күскән мөмкинлегенә эйә булыр өсөн, бер иптәштәр араһында үҙен үлтереүселәр бик үк уҡырға тейеш, түбәндәге осраҡтарҙа һәм суд аша тикшереү һәм барыһы эләкмәй ҡала ярамай.
ШУЛАЙ УҠ ҠАРА:- Һуғыш спарта йырлы уйындар android скачать андроид а ПСП ИСО+ого [БӨТӘ/PSP ӨСӨН]
Danganronpa 2 Раят Ғәфү Өмөтһөҙлөк
Ял итергә иртә кеүек,, Danganronpa 2 иң мөһим ике төрөн һайлау раят; Тормош Колледжы, ошо көндәрҙә ул тарҡалғандан һуң-тормош һәм үлем көндәрен бүлеге , һәм дәрес пробный . Бер көн барғандан һуң-көн ғүмер яртыһы, прогресс менән бергә эшләгән төрлө характерҙағы сюжеттар буйынса абсолют һәм геймер. Бөтә персонаждар менән һөйләшеү ‘буш ваҡытта’ надежда бүлегендә эшләй Фрагмент, обменить тәжрибә булырға тейеш, ул бөтә процесты дәрестәрендә ҡулланырға мөмкин. . Күп һанлы үҙ-ара эш башҡарыусы ҡатнашыу мөмкинлеге арта’диплом менән , йыһазландырыуға өҫтәмә экспертиза бөтә мөмкинлеген һынау ул.. Monocoins, эшләп, тейешле образға йәшереп йәки цифра һынау үтәргә monokuma таба., бүләк алыуға алмаштырылған, уны ирекле киҫек абсолют бөтә персонаждар төрлө ваҡытта бирергә мөмкин. , шуның менән был объекттар торошо зачетта осраҡта етештереү тиҙләтә.. Тормош яртыһына үлемесле , нил, сәхнә закондарын яҡтарын таба алмай., эзләй доказательства ҡатнашҡан, ярҙам иткән барыһы ла суд аша уны класс .
Класс Пробный , идентификаторы рөхсәт геймер башҡарырға тейеш., элегерәк ял иҫәбенә яҡтан тиң хоҡуҡлы һайлауҙар., шуға ҡарамаҫтан, яңы деталдәр менән раят . Иртә кеүек,, Күп һынауҙар модаға Класс өҙлөкһөҙ бәхәс, охотиться уларҙа барыһы колледжы студенты көллиәте тейеш аша геймер яҡтан көсһөҙ.’ һәм улар менән диалог “Пуля Факт” был уларға ҡаршы. Был юлы сферик, һары-төҫлө ‘таптар бәхәсләшкәндәр.’ күк төҫтәр ҡушыла ‘тартынҡы таптар’, пуля менән атырға тейеш булһа, ғәмәлдә күрһәтте, үҙенең кем әйтә факт. Палач’т ҡатнашмаһы геймер ы хәрефе гамбит хәҙер үк талап итә, хәҙерге төшөр алда ике ҡырлы дөрөҫ ярашлы алып барыла. Һуңынан ҡушырға мөмкин булған һәр хәрефтәре юҡ, асҡыс ҡулланыу йәки арбай разгадки. Хәҙер пуля, ғәҙәттә, ял ваҡытта алда буласаҡ һуғыш хәрәкәттәре булараҡ билдәле паника конверс, күп ваҡыт тигеҙ ритм менән файҙаланыу механика опциондар, өҙөлгән уҡыуын өсөн’ы психологик яҡлау. Һуңғы һүҙ менән идара итеү элементын ҡайтанан ял хеҙмәттәре, тейешле бойороҡ һөйләмдәр булырға тейеш, һәм хәҙер барыһы уйынсыларының яртыһы осонда бер сиселгән, ҡайһы бер пуля сығарыу ғына түгел, ысынбарлыҡ . Ниһәйәт, аргумент ябыла , ҡасан электрон китаптар электрон китап битен тултырып комикс геймер, закон осраҡта яҡтан һүрәтләй., корректироваться өсөн һайларға килгән панелдәр панель акция геймер, ҡаршы шунда уҡ бөтә юл төҙөлөшө.
ШУЛАЙ УҠ ҠАРА:- Скачать Теккен 6 Psp өсөн Apk өсөн android [ИСО + Ого]
Киләһе ял ған юл тигеҙ, Danganronpa 2 Хадзиме отдуваться Хината урын геймер, беспамятный малай, ул, дөрөҫөн генә өмөт береһе баштүбән’иң Академияһы’ы ‘башҡа’ мәктәп колледжы студенты , башҡалар менән бер рәттән ун биш. Трескотня тропик утрауҙары үҙенә алырға уйлаған тренеры ғалим үҙе алыҫ тотоу, ҙур булмаған, ҡуян-талисман кеүек исеме буйынса усы, кем, тип раҫлағандай була был еңел булмаған сәйәхәт. Шуға ҡарамаҫтан, флип факторҙарға бик яҡшы, дөрөҫ булырға тейеш, тип Өмөт’иң академияһы ы’ы төп хурлыҡлы, Monokuma, әйтәм, сөнки улар’булырмын тоторға өсөн барлыҡ ваҡиғалар ҡабат утрауында, әлегә уларға бер ниҙә юҡ, бөтөнләй башҡа була һәм уҡыусылар ҡулы менән. Әгәр был хәл ғалимдар пробный дәрестәр ала ассасин , ғәйепле яза тип, шулай булыуға ҡарамаҫтан, уларҙың фаразға ғына эшләй ущербный, һуңынан үлтереү ирек гулять йәшәгән урындар, шул уҡ ваҡытта үлемдән башҡа бөтә хөкөм ителде.
Вазифаһына Тәҡдим Ителде :
Данте Скачать’ы Йыртҡыстар psp өсөн андроид/бөтә (ИСО+ого) Туп-Тулы Уйындар
How To Play Danganronpa 2 Ғәфү өмөтһөҙлөк ПСП
- Скачать Бара.АГРОСӘНӘҒӘТ
- Then Pay Money for Danganronpa 2 Goodbye Despair Iso Psp Rom.
- Run Ppsspp App and Choose Your Danganronpa 2 Goodbye Despair Iso Psp Rom.
- Һәм ял уйнап тора.
Go on Google Play Store for Барыһы Скачать .
СКАЧАТЬ DANGANRONPA 2 Ғәфү өмөтһөҙлөк ПСП агросәнәғәт исо


text:
Башҡортостан Республикаһы Үҙәк һайлау комиссияһы ҡарарыБР норматив-хоҡуҡи акттары // 17-01-2018, 00:03
Әгәр һеҙ тауыҡтарҙы бер генә миҙгел тотоп, маҡсатығыҙ тик йомортҡа алыу икән, әтәсһеҙ ҙә була. Тик йомортҡаны инкубаторға ҡуйыу өсөн ул мотлаҡ кәрәк. Әтәс булғанда тауыҡтар дәррәү, бер тәртиптә йөрөй. Йомортҡаны ла “батша”лары булған саҡта яҡшыраҡ һалалар. Мәҫәлән, эре ҡошсолоҡ фабрикаларында махсус рәүештә ваҡыты-ваҡыты менән әтәс тауышын ҡысҡыртып алалар. Әлбиттә, йомортҡаның тәме туранан-тура ата ҡошҡа бәйләнмәгән, ә аҙыҡтан тора. Бына нисек ашауҙары — әтәстән. Тағы шуныһын да әйтергә кәрәк: аталанмаған йомортҡа оҙағыраҡ һаҡлана икән.
Был йәһәттән ике кәңәш тәҡдим итәбеҙ. Ул иһә ғәҙәти, көндәлек эштән ғибәрәт — органик ашлама туплау, ошо маҡсатта ҡиммәтле ашламалар әҙерләү.


text:
Мәҙәни яңылыҡтар
Башҡортостан Яҙыусылар берлегенең Мөхәмәтша Буранғолов исемендәге премия лауреаттары Мәүлит Ямалетдинов һәм Лира Яҡшыбаеваны ҡотлау тантанаһы үтте, тип хәбәр иттеләр ойошманан. 2016 йылдағы бүләккә Мәүлит Ямалетдинов “Ҡуласа” романы һәм Лира Яҡшыбаева “Халҡыбыҙ изгеләре” китаптары өсөн лайыҡ булды. Башҡортостан Яҙыусылар берлегенең Мөхәмәтша Буранғолов исемендәге премияһы 2012 йылда булдырылды, ике йылға бер тапшырыла. Тәүге лауреаты - Йыһат Солтанов. Уға “Сөләймән Мырҙабулатов: заманы һәм көрәше” тип аталған күләмле әҫәре өсөн бирелде. 2014 йылдың лауреаты тип “Ҡолой кантон” романы өсөн билдәле яҙыусы Спартак Ильясов лайыҡлы тип табылды.


text:
Баш ҡалала тәҡдим ителгән иң юғары эш хаҡы — 200 мең һум Фото: Олег Яровиков
Баш ҡалала тәҡдим ителгән иң юғары эш хаҡы — 200 мең һум
Баш ҡалала тәҡдим ителгән иң юғары эш хаҡы — 200 мең һум Фото: Олег Яровиков
ӨФӨ, 2016 йыл, 2 июнь. /«Башинформ» мәғлүмәт агентлығы, Ольга Мортазина/.
HeadHunter эш һәм хеҙмәткәрҙәр эҙләү сайтының тикшереүҙәр хеҙмәтендә асыҡланыуынса, май айында Өфөлә тәҡдим ителгән иң юғары хеҙмәт хаҡы 200 мең һум тәшкил иткән. Баш ҡаланың эш биреүселәре уртаса 25 мең һум вәғәҙәләй. Эш эҙләүселәр иһә 33 мең һумлыҡ хеҙмәт хаҡына риза.
«Быйыл май айы уҙған йылдарҙан бер аҙ айырыла, — тине HeadHunter сайтының матбуғат хеҙмәте етәксеһе Елана Таращук. — Әгәр быға тиклем яҙҙың һуңғы айында эш эҙләүселәрҙең һәм эш биреүселәрҙең әүҙемлеге кәмеһә, хәҙер иһә кире күренеш. Компаниялар ҙа күп кенә вакансиялар тәҡдим итә, халыҡ та эш эҙләүҙе көҙгә ҡалдырмай».


text:
Һынауҙарҙа сыныҡҡан йөрәк
...Яҡшы уҡыған, дәртләнеп ушу түңәрәгенә йөрөгән, ярҙамсыл һәм алсаҡ Роза ниңә ундай хәлгә тарығандыр? Яҙмыш һынауы, ә, бәлки, осраҡлыҡ, тиер кемдер. Дөйөм ятаҡ бүлмәһенә уйламағанда килеп ингән бәндәнең йыртҡыс тырнағынан бүлмәләш ҡыҙын ҡотҡарам тип уҡтала һылыу. Шул ваҡытта ирҙең уға ябырылыуынан ҡасыр өсөн 4-се ҡаттан һикерә. Тәнен генә түгел, йәнен йәнсеткән хәлде хәҙер телгә лә алғыһы килмәй. Ләкин ул мәлдәге өҙгөләнеүҙәр, һынған һөйәктәрҙе металл пластина менән ялғауҙар, ҡатмарлы операцияларҙан һуң оҙайлы реабилитация – бер йылға яҡын ғүмере үлем менән көрәшеп үтә уның. «Дауаханала ятам, хәлемдең ни хәтлем ауыр икәнен үҙем аңғарып етмәйем, башҡалар ҙа ләм-мим, тиҙ шәбәйеп сығырмын, тип уйлайым. Ауыртыныуҙарым, хәрәкәтһеҙ тормошом, дауахана стенаһы шул хәтлем үҙәгемә үтте. Ярты йылдан ҡултыҡ таяғы килтереп тотторҙолар ҙа, һиңә беренсе төркөм инвалидлыҡ бирәбеҙ, тик берәй туғаныңа йөрөп юлларға кәрәк булыр, тинеләр. Эй ғәрләндем, ҡултыҡ таяғын ҡабат күҙемә күрһәтмәгеҙ, мин барыбер аяғыма баҫасаҡмын, тинем әсенеп. Бөтә ихтыяр көсөмдө туплап, яңынан үҙ аллы атларға өйрәнергә тура килде. Уҡыуҙы дауам итергә рөхсәт алғас, тән һыҙланыуын еңеп, лекцияларға йөрөй башланым», – ти ғорур тәбиғәтле Әбйәлил ҡыҙы, йәшлегендәге һынылышлы мәлен бәйән итеп. Был – Розаның яҙмышына яҙған һынауҙарҙың береһе генә. Ә бит яҡты донъяға тыуғандан алып төрлө ҡаршылыҡтар һағалап ҡына тора уны, әйтерһең...
Мәләүез ҡалаһы.
Мәҡәләнең тулы вариантын журналдың 8-се (2017) һанында уҡығыҙ.
Теги: Роза Вәлишина


text:
Газета "Йәшлек" » Әҙәбиәт » Рәшит Назаров исемендәге конкурс еңеүселәре бүләкләнде
Рәшит Назаров исемендәге конкурс еңеүселәре бүләкләнде
“Йәшлек” гәзите ойошторған Рәшит Назаров исемендәге әҙәби конкурсҡа уҙған йыл аҙағында йомғаҡ яһалғайны. Вәғәҙә ителгәнсә, еңеүселәр менән жюри ағзаларын редакцияға ҡунаҡҡа саҡырып, дипломдар тапшырҙыҡ. Жюри ағзалары Мөнир Ҡунафин, Әхмәр Үтәбай, Зәки Әлибаев еңеүселәргә үҙҙәренең тәҡдимдәрен, баһаларын еткерҙе, уларҙы ихлас һәм юғары маҡсаттар алып ижад итергә саҡырҙы.
Шағир Әхмәр Үтәбай, заманында “Йәшлек” гәзитенә нигеҙ һалған күп сараларҙың республика, хатта халыҡ-ара кимәлгә күтәрелеүен иҫенә төшөрөп, Рәшит Назаров исемендәге әҙәби премияның ҡасан да булһа республика кимәлендә лә биреләсәгенә өмөтләнде:
– Тәүгеләрҙән булып Шәйехзада Бабич исмендәге премияны йәштәр гәзите тапшырғайны. Хәҙер ул дәүләт кимәлендәге баһа булып танылды. Шиғриәтебеҙҙең күрһәткесе булған, күңелдәрҙе тетрәтерлек хистәрҙе һүрәтләүсе шағир Рәшит Назаровтың исемен йөрөткән дәүләт кимәлендәге әҙәби премия ла булырға тейеш тип уйлайым.
Лауреаттарҙың күбеһе – әҙәбиәткә йәндәш журналистика өлкәһендә эшләүсе, исемдәре билдәле йәш ижадсылар. Гөлнара Хәлфетдинова – “Башҡортостан ҡыҙы”, Мансур Ҡаҙаҡаев – “Аманат” журналы, Гөлдәр Биргәнова-Бүләкбаева “Башҡортостан” гәзите аша күптәргә таныш. Уларҙың әҙәбиәткә ынтылып, бәйгелә ҡатнашыуы үҙе үк маҡтауға лайыҡ.
– Рәшит Назаровты өлкәр йондоҙо менән сағыштырыр инем. Йондоҙ тулы йыһанда ул барыһынан да айырылып тора, яҡты яна. Шиғырҙары менән дөрләп янған ижадсы исемендәге премия миңә тағы ла дәртләнеп яҙышырға ҡанат ҡуя, – тине Гөлнара Хәлфетдинова.
Проза жанры буйынса юғары баһа алған Гөлдәр Биргәнова-Бүләкбаева әҙәби тәнҡиттең булмауына борсолоу белдерҙе:
– Проза жанрында эшләй башлағаныма туғыҙ йыл үтте, байтаҡ ҡына әҫәр ижад ителде. Тик билдәле яҙыусыларҙың баһаһы юҡ, кимәлемде, ижадымдың көслө һәм һай яҡтарын асып биреүсе булманы. Артабан ниндәй юлды һайларға белмәй, һорау алдында торған саҡта был еңеү минә дөрөҫ юлды һайларға ярҙам итер тип уйлайым. Күптән инде ижадымды бер йүнәлештән алып киткем килә.
Ауырғазы районының Мораҙым ауылында тыуып үҫкән, әлеге ваҡытта Стәрлетамаҡ ҡалаһында йәшәүсе Ғәлиә Мөхәмәтйәнова һөнәре буйынса штукатур-маляр, биш йыл инде Стәрлетамаҡтың 1-се мәктәбендә эшләй. Бала саҡтан шиғриәткә ғашиҡ ҡатын күп йылдар шиғырҙар яҙа. Мәктәптә уҡығанда “Башҡортостан пионеры” гәзитендә ойошторолған ижади бәйгелә еңеп, ял йортона юллама менән бүләкләнгән. Һуңғы йылдарҙа Ауырғазы район гәзите менән әүҙем хеҙмәттәшлек итһә лә, үҙен республика матбуғатында тәүге тапҡыр һынап ҡарай. Тәүге ынтылыштан уҡ бындай юғары баһаға лайыҡ булыуына ышанып та етмәй.
– Ижад иткән шиғырҙарымдың тәүге уҡыусылары булған атайым менән туғандарым бәйгелә еңеремә тамсы ла шикләнмәне. Һөнәрем әҙәбиәттән алыҫ булғанға, үҙемә ышанысым әҙерәк. Еңеүем менән атайыма һәм тыуып үҫкән тупрағыма бурыслымын. Рәшит Назаровтың яҡташы булыуым менән ғорурланам, ә уның исемендәге конкурста еңеүем шиғриәткә ныҡлы тотонорға этәргес буласаҡ. “Йәшлек” биргән фатиха менән башҡа гәзит-журналдарға ла шиғырҙарымды тәҡдим итеп ҡарармын. Ижадҡа булған ынтылышымды күреп, һәр саҡ ярҙам ҡулы һуҙырға әҙер торған мәктәп директоры Наталья Ринат ҡыҙы Моратоваға рәхмәтлемен, – тине Ғәлиә Мөхәмәтйәнова.
– Конкурста ҡатнашыусылар һәм еңеүселәр араһында йәштәрҙең булыуы әҙәбиәттең киләсәгенә ышаныс уята. Әлбиттә, тетрәндергес әҫәрҙәр булманы, әммә өмөтлөләр бар. Гөлнара Хәлфетдинованың ижадын билдәләп үтер инем. Ғәлиә Мөхәмәтйәнова минең өсөн ҙур асыш булды. Конкурстан фатиха алдығыҙ, артабан да маҡсаттар ҡуйып ижад итегеҙ, – тине конкурсҡа нигеҙ һалыусы шағир, “Шоңҡар” журналының баш мөхәррире Мөнир Ҡунафин.
“Йәшлек” гәзитенең баш мөхәррире Артур Дәүләтбәков, еңеүселәргә изге теләктәрен еткереп, иҫтәлекле бүләктәр һәм аҡсалата премиялар тапшырҙы.
Шағир Әхмәр Үтәбай, заманында “Йәшлек” гәзитенә нигеҙ һалған күп сараларҙың республика, хатта халыҡ-ара кимәлгә күтәрелеүен иҫенә төшөрөп, Рәшит Назаров исемендәге әҙәби премияның ҡасан да булһа республика кимәлендә лә биреләсәгенә өмөтләнде:
– Тәүгеләрҙән булып Шәйехзада Бабич исмендәге премияны йәштәр гәзите тапшырғайны. Хәҙер ул дәүләт кимәлендәге баһа булып танылды. Шиғриәтебеҙҙең күрһәткесе булған, күңелдәрҙе тетрәтерлек хистәрҙе һүрәтләүсе шағир Рәшит Назаровтың исемен йөрөткән дәүләт кимәлендәге әҙәби премия ла булырға тейеш тип уйлайым.
Лауреаттарҙың күбеһе – әҙәбиәткә йәндәш журналистика өлкәһендә эшләүсе, исемдәре билдәле йәш ижадсылар. Гөлнара Хәлфетдинова – “Башҡортостан ҡыҙы”, Мансур Ҡаҙаҡаев – “Аманат” журналы, Гөлдәр Биргәнова-Бүләкбаева “Башҡортостан” гәзите аша күптәргә таныш. Уларҙың әҙәбиәткә ынтылып, бәйгелә ҡатнашыуы үҙе үк маҡтауға лайыҡ.
– Рәшит Назаровты өлкәр йондоҙо менән сағыштырыр инем. Йондоҙ тулы йыһанда ул барыһынан да айырылып тора, яҡты яна. Шиғырҙары менән дөрләп янған ижадсы исемендәге премия миңә тағы ла дәртләнеп яҙышырға ҡанат ҡуя, – тине Гөлнара Хәлфетдинова.
Проза жанры буйынса юғары баһа алған Гөлдәр Биргәнова-Бүләкбаева әҙәби тәнҡиттең булмауына борсолоу белдерҙе:
– Проза жанрында эшләй башлағаныма туғыҙ йыл үтте, байтаҡ ҡына әҫәр ижад ителде. Тик билдәле яҙыусыларҙың баһаһы юҡ, кимәлемде, ижадымдың көслө һәм һай яҡтарын асып биреүсе булманы. Артабан ниндәй юлды һайларға белмәй, һорау алдында торған саҡта был еңеү минә дөрөҫ юлды һайларға ярҙам итер тип уйлайым. Күптән инде ижадымды бер йүнәлештән алып киткем килә.
Ауырғазы районының Мораҙым ауылында тыуып үҫкән, әлеге ваҡытта Стәрлетамаҡ ҡалаһында йәшәүсе Ғәлиә Мөхәмәтйәнова һөнәре буйынса штукатур-маляр, биш йыл инде Стәрлетамаҡтың 1-се мәктәбендә эшләй. Бала саҡтан шиғриәткә ғашиҡ ҡатын күп йылдар шиғырҙар яҙа. Мәктәптә уҡығанда “Башҡортостан пионеры” гәзитендә ойошторолған ижади бәйгелә еңеп, ял йортона юллама менән бүләкләнгән. Һуңғы йылдарҙа Ауырғазы район гәзите менән әүҙем хеҙмәттәшлек итһә лә, үҙен республика матбуғатында тәүге тапҡыр һынап ҡарай. Тәүге ынтылыштан уҡ бындай юғары баһаға лайыҡ булыуына ышанып та етмәй.
– Ижад иткән шиғырҙарымдың тәүге уҡыусылары булған атайым менән туғандарым бәйгелә еңеремә тамсы ла шикләнмәне. Һөнәрем әҙәбиәттән алыҫ булғанға, үҙемә ышанысым әҙерәк. Еңеүем менән атайыма һәм тыуып үҫкән тупрағыма бурыслымын. Рәшит Назаровтың яҡташы булыуым менән ғорурланам, ә уның исемендәге конкурста еңеүем шиғриәткә ныҡлы тотонорға этәргес буласаҡ. “Йәшлек” биргән фатиха менән башҡа гәзит-журналдарға ла шиғырҙарымды тәҡдим итеп ҡарармын. Ижадҡа булған ынтылышымды күреп, һәр саҡ ярҙам ҡулы һуҙырға әҙер торған мәктәп директоры Наталья Ринат ҡыҙы Моратоваға рәхмәтлемен, – тине Ғәлиә Мөхәмәтйәнова.
– Конкурста ҡатнашыусылар һәм еңеүселәр араһында йәштәрҙең булыуы әҙәбиәттең киләсәгенә ышаныс уята. Әлбиттә, тетрәндергес әҫәрҙәр булманы, әммә өмөтлөләр бар. Гөлнара Хәлфетдинованың ижадын билдәләп үтер инем. Ғәлиә Мөхәмәтйәнова минең өсөн ҙур асыш булды. Конкурстан фатиха алдығыҙ, артабан да маҡсаттар ҡуйып ижад итегеҙ, – тине конкурсҡа нигеҙ һалыусы шағир, “Шоңҡар” журналының баш мөхәррире Мөнир Ҡунафин.
“Йәшлек” гәзитенең баш мөхәррире Артур Дәүләтбәков, еңеүселәргә изге теләктәрен еткереп, иҫтәлекле бүләктәр һәм аҡсалата премиялар тапшырҙы.
Иғтибар!
яңы әҙәби конкурс!
Әҙәбиәт йылы уңайынан “Йәшлек” гәзите ижади бәйге иғлан итә. Конкурсҡа гәзиткә яҙылыусыларҙан шиғырҙар һәм хикәйәләр ҡабул ителә. Йәш һәм темалар буйынса сикләү юҡ. Әҫәрҙәрҙе “бәйгегә” тигән билдә менән ағымдағы йылдың 10 декабренә тиклем редакцияға ебәрергә мөмкин. “Йәшлек”кә яҙылыу квитанцияһының күсермәһен ебәреү мотлаҡ.
яңы әҙәби конкурс!
Әҙәбиәт йылы уңайынан “Йәшлек” гәзите ижади бәйге иғлан итә. Конкурсҡа гәзиткә яҙылыусыларҙан шиғырҙар һәм хикәйәләр ҡабул ителә. Йәш һәм темалар буйынса сикләү юҡ. Әҫәрҙәрҙе “бәйгегә” тигән билдә менән ағымдағы йылдың 10 декабренә тиклем редакцияға ебәрергә мөмкин. “Йәшлек”кә яҙылыу квитанцияһының күсермәһен ебәреү мотлаҡ.
Информация
Комментировать статьи на сайте возможно только в течении 4 дней со дня публикации.


text:
ҠЫҪҠА ҠОЙРОҠ
Просмотров 679
- "Аҡбуҙат"та баҫылған:01-2015
-
- Исеме:ҠЫҪҠА ҠОЙРОҠ
-
- Автор:Аяз БИКӘНӘСОВ
-
- Район:Ауырғазы
-
- Ауыл:Талбазы
-
- Рәссам:Зөлхизә Ҡудашева
-
ҠЫҪҠА ҠОЙРОҠ
Борон-борон заманда, йәшәгән ти, айыу менән ҡуян. Улар бик дуҫ булғандар. Айыуҙың да, ҡуяндың да ҡойроҡтары бик ҡупшы икән.
Бер көндө улар бәшмәк йыйырға киткән. Бәшмәк йыйып йөрөгәндә уларға табан бүрәнә тәгәрәп килгәнен күрмәй ҡалғандар. Айыуҙың ҡойроғо бүрәнә аҫтында ҡалған. Айыу ауыртыуҙан ҡысҡырып ебәргән:
— Ҡуян дуҫ, ярҙам ит!
Уның тауышына ҡондоҙ килеп сыҡҡан. Ҡуян айыуҙың ҡойроғона, ҡондоҙ ҡуяндың ҡойроғона тотоноп, тарталар-тарталар, ти. Шул саҡ ҡуяндың ҡойроғо өҙөлөп сыҡҡан. Ҡуян иларға тотонған. Ҡондоҙ йыуатҡан:
— Илама, әйҙә айыуҙың ҡойроғон бүрәнә аҫтынан сығарабыҙ.
Бар көстәренә тарта башлағандар. Айыуҙың ҡойроғо ла өҙөлгән дә сыҡҡан. Шунан бирле айыуҙың да, ҡуяндың да ҡойроҡтары бәләкәй ҡалған. Улар араһында булған дуҫлыҡ та юҡҡа сыҡҡан.
Аяз БИКӘНӘСОВ,
3-сө класс уҡыусыһы


text:
Күҙҙәремде күҙләмә:
Минең күҙҙәр — төпһөҙ даръя,
Уларҙан сер эҙләмә!
Бала саҡта ишеткән ошо йырҙың һүҙҙәрен тиҙ генә ятлап алдым, үҙ алдыма һәр ваҡыт йырлап йөрөй торғайным, әммә, ни өсөндөр, уның мәғәнәһенә иғтибар итмәгәнмен. Тормош тәжрибәһенең байый барыуы, матур тәбиғәт ҡосағында йәшәү был хаҡта уйланырға мәжбүр итте. Бигерәк тә баш ҡаланың Пушкин урамындағы ғилми-тикшеренеү институтына барыу, табиптарҙың ошо “төпһөҙ даръя”ның серҙәрен өйрәнеп, кешеләргә күҙҙәренең нурын ҡайтанан бүләк итеп, яҡты донъя менән һоҡланып йәшәргә мөмкинлек биреүе менән хайран ҡалдырҙы, һоҡландырҙы.


text:
Гәзиткә яҙылыу
Хөрмәтле гәзит уҡыусылар!1 февралдән 2016 йылдың икенсе яртыһына матбуғатҡа, шул иҫәптән “Табын” район гәзитенә яҙылыу бара. 31 мартҡа тиклем генә район гәзитенә льготалы хаҡҡа яҙылып ҡала алаһығыҙ. Шул уҡ ваҡытта тәүге ярты йыллыҡҡа кемдәр яҙылып өлгөрмәгән булһа, әле яҙылырға мөмкин. Ул саҡта гәзит һеҙгә киләһе айҙан килә башлаясаҡ. “Табын”ға ярты йылға яҙылыу хаҡы 730 һум 08 тин, пенсионерҙарға – 674 һум 28 тин. Гәзиткә өс айға - 365 һум 04 тин, пенсионерҙар өсөн 337 һум 14 тингә яҙылырға була. Гәзиттең электрон вариантына яҙылыу 450 һум тора.
“Табын” ды алдырығыҙ, уҡығыҙ, таратығыҙ!


text:
– Салауатҡа күптән саҡыралар ине, ниһайәт, Әҙәбиәт йылында барып ҡайттым йәшлегем ҡалаһына. Иң башта, әлбиттә, тәүге шиғырҙарыма ҡанат ҡуйған педагогия колледжына юлландым. Унда ике сарала ҡатнаштым.
Башҡорт әҙәбиәтенә һәм шул юҫыҡта үҙемдең ижадыма ла арналған “түңәрәк өҫтәл” тулҡынландырғыс булды,
Былтыр август – октябрь айҙарында район биләмәһендә бүреләрҙең 85 баш һарыҡты тамаҡлап китеүе рәсми теркәлгән. Уларҙан бер нисә ауыл предприятиеһы, шәхси хужалыҡ зыян күргән.
Һөҙөмтәлә район етәкселеге Һунарсылар һәм балыҡсылар йәмғиәтенә бүреләрҙе аулау бурысын ҡуйған.


text:
Башҡортостанда 800 мең тонна кимәлендә тулайым уңыш йыйыу көтөлә
800 мең тонна – Башҡортостанда ошо тиклем тулайым уңыш йыйыу көтөлә, тип хәбәр итте БР Хөкүмәтендәге видеоселектор кәңәшмәһендә вице-премьер Шамил Вахитов. Был былтырғы кимәлдән өс миллион тоннанан ашыуға кәмерәк иген.
Урып йыйыу эштәре тамамланыуға яҡынлаша. Һәр гектарҙан уртаса уңыш 8,9 центнер тәшкил итә. Ҡоролоҡ һөҙөмтәһендә республиканың бөтә территорияһында иген культуралары зарар күрҙе. Хатта төньяҡ һәм төньяҡ-көнсығыш райондарҙа ла яҙғы иген культураларының һәр гектарынан алты-ете центнер ғына уңыш йыйып алынды.


text:
Рөстәм Хәмитов Башҡортостан Хөкүмәтенә республика ҡалаларында ихаталарҙы төҙөкләндереү буйынса программа әҙерләргә ҡушты
Башҡортостан Президенты Рөстәм Хәмитов республика Хөкүмәтенә ихаталарҙы һәм йорт янындағы территорияларҙы төҙөкләндереү буйынса республика маҡсатлы программаһын әҙерләргә ҡушты. Программа республиканың бәләкәй һәм уртаса ҙурлыҡтағы ҡалаларына адреслы ярҙам күрһәтеүгә иҫәпләнгән.
Рөстәм Хәмитов башланғысы менән 2011 йылда был программаны тормошҡа ашырыу өсөн республика бюджетынан 300 миллион һум бүленәсәк. Был средстволар, Өфөнән тыш, 22 ҡалала һәм ҡала тибындағы ҡасабаларҙа юлдарҙы һәм өй яны территорияларын ремонтларға мөмкинлек бирәсәк. Субсидияларҙы Ағиҙел, Баймаҡ, Бәләбәй, Белорет, Бөрө, Благовещен, Дәүләкән, Дүртөйлө, Ишембай, Күмертау, Мәләүез, Нефтекама, Октябрьский, Салауат, Сибай, Стәрлетамаҡ, Туймазы, Учалы, Яңауыл, Межгорье ҡалалары һәм Приют, Шишмә ҡала тибындағы ҡасабалар аласаҡ. Уларҙа 1,391 миллион кеше йәшәй. Средстволар муниципалитеттар араһында халыҡ иҫәбенә ҡарап бүленәсәк.
Өфөлә шулай уҡ ихаталарҙы төҙөкләндереү буйынса ҡаланың үҙенең программаһы ғәмәлгә ашырыла. Ул «Берҙәм Рәсәй» партияһының «Рәсәй ҡалаларының яңы юлдары» проекты сиктәрендә тормошҡа ашырыла. Башҡортостан баш ҡалаһында йорт ихаталарын ремонтлау өсөн 574 миллион һум тотоноласаҡ.
Һуңғы 20 йыл эсендә Башҡортостан ҡалаларында йорт яны территорияларын төҙөкләндереү буйынса программа тәүгә тормошҡа ашырыла, тип хәбәр итә республика башлығының матбуғат хеҙмәте.


text:
Рөстәм Хәмитов «КАМАЗ» асыҡ акционерҙар йәмғиәте директоры Сергей Когогин менән осрашыу үткәрҙе
27 июлдә Башҡортостан Президенты Рөстәм Хәмитов «КАМАЗ» асыҡ акционерҙар йәмғиәтенең генераль директоры Сергей Когогин менән эш осрашыуы үткәрҙе. Осрашыу барышында Башҡортостан менән Рәсәйҙең эре автомобиль корпорацияларының береһе араһында хеҙмәттәшлекте киңәйтеү мәсьәләләре ҡаралды.
«КАМАЗ» менән хеҙмәттәшлек итеү республика өсөн бөтә яҡлап та мөһим, тип билдәләне Рөстәм Хәмитов. Уның предприятиелары беҙҙең территорияла эшләгәнгә генә түгел. «Беҙ һеҙҙең менән республика территорияһында урынлашҡан бер нисә предприятиеға бергә хужалыҡ итәбеҙ һәм килешеп, бергә эш итергә тейешбеҙ. Һәм, минең аңлауымса, был шулай булды ла, шулай буласаҡ та. Беҙ «КАМАЗ» менән үҙ пландарыбыҙҙы, оҙайлы сроклы үҫеш перспективаларын һәр ваҡыт сағыштырып торасаҡбыҙ, тип әйтә алам. Әлбиттә, яңы производстволар асыу, ауыл хужалығы, беҙҙең иҡтисад өсөн ҡоролмалар, механизмдар йыйыу йәһәтенән яңы мөмкинлектәр алыу өсөн «КАМАЗ» ҡеүәтен йәлеп итергә теләр инек. Бөгөн ошо мәсьәләләр хаҡында һөйләшергә теләр инем», — тине республика башлығы.
«КАМАЗ» бизнесы өсөн Башҡортостан Татарстандан һуң әһәмиәте буйынса икенсе урында тора, тип билдәләне Сергей Когогин. Барлыҡ заводтар араһынан Нефтекамалағы «НефАЗ» тәүге бишәү иҫәбендә.
— Көрсөк осоронда беҙ Нефтекама буйынса позицияларҙы һаҡлап ҡалыу ғына түгел, ә уларҙы нығыта ла алдыҡ, тип иҫәпләйем. Бөгөн беҙ көрсөккә тиклемгә күләмдәргә сыҡтыҡ. Улар 2007-2008 йылдарҙағына ҡарағанда күберәк. Дөйөм алғанда Нефтекамала күләм етерлек кимәлдә, кешеләр ял көндәрендә лә эшләй. Нефтекаманың «Мерседес» өсөн платформалар үҙләштереүе бик мөһим, йәғни тәүге бәйләнештәр үҙ көсөнә инде һәм тәүге контракттар үтәлде лә инде, — тине Сергей Когогин.


text:
Республика Президенты менән Куба дипломаты ике яҡлы хеҙмәттәшлек мәсьәләләрен тикшерҙеФото: Андрей Старостин
Республика Президенты менән Куба дипломаты ике яҡлы хеҙмәттәшлек мәсьәләләрен тикшерҙе
Республика Президенты менән Куба дипломаты ике яҡлы хеҙмәттәшлек мәсьәләләрен тикшерҙеФото: Андрей Старостин
24 июлдә Башҡортостан Президенты Рөстәм Хәмитов Куба Республикаһының Рәсәйҙәге Ғәҙәттән тыш һәм Тулы хоҡуҡлы Илсеһе Хуан Вальдес Фигероа менән осрашты.
Осрашыуҙа ике республика араһында иҡтисади бәйләнештәрҙе нығытыу, тауарҙар әйләнешен арттырыу, шулай уҡ гуманитар өлкәлә үҙ-ара килешеп эш итеү мәсьәләләре тикшерелде.
Әлеге ваҡытта Куба менән Башҡортостан араһындағы сауҙа-иҡтисади бәйләнештәр ныҡлап үҫешмәгән. Үткән йыл һөҙөмтәләре буйынса тышҡы сауҙа әйләнеше 7,5 мең АҠШ доллары тәшкил иткән.
Һөйләшеү барышында нефть эшкәртеү, нефть химияһы, ауыл хужалығы, ағас эшкәртеү, туризм өлкәләрендә хеҙмәттәшлек итеү йүнәлештәре билдәләнде, тип хәбәр иттеләр төбәк башлығының матбуғат хеҙмәтенән. Шулай уҡ һүҙ республиканың медицина хеҙмәткәрҙәренең Кубалағы һаулыҡ һаҡлау учреждениеларында стажировка үтеүе буйынса программа булдырыу мөмкилектәре хаҡында ла барҙы.
— Һеҙҙең менән бер нисә һорауҙы тикшерергә теләр инек. Был хеҙмәттәшлек мәсьәләләре – тәү сиратта улар һеҙҙең студенттарҙың Башҡортостанда белем алыуына йәки, киреһенсә, һеҙҙең илдең уҡыу йорттарында республикабыҙ өсөн белгестәр әҙерләүгә бәйле. Кубала һаулыҡ һаҡлау өлкәһенең ни тиклем яҡшы үҫешкәнен беләбеҙ. Һәм, әлбиттә, беҙҙең медицина хеҙмәткәрҙәре Кубаның медицина учреждениеларында стажировка үтә алһа, беҙ бик шат булыр инек, — тине Рөстәм Хәмитов, ҡунаҡҡа мөрәжәғәт итеп.
— Һеҙгә иген, аҙыҡ-түлек продукцияһын поставкалай алыр инек. Беҙҙә экологик яҡтан таҙа ит – һыйыр, һарыҡ, сусҡа итен етештереү өсөн сеймал базаһы яҡшы үҫешкән, — тип билдәләне Президент. – Кубаға урман сәнәғәте продукцияһын поставкалап, был өлкәлә эшләргә теләүсе Куба предприятиеларын йәлеп итә алыр инек.
Рөстәм Хәмитов билдәләүенсә, бөгөн нефть эшкәртеү, нефть химияһы, химия мәсьәләләре буйынса ғилми учреждениеларҙың хеҙмәттәшлек итеүе тураһында ла һүҙ йөрөтөргә мөмкин.
— Һеҙ институттарҙа булдығыҙ, университеттарҙы күрҙегеҙ. Моғайын да һеҙгә бындай тәҡдимдәрҙе әйткәндәрҙер. Потенциал бик юғары, — тине республика башлығы. Бергә үҫтерерлек перспективалы йүнәлештәр ҙә бар, тип белдерҙе ул. Мәҫәлән, туризм һәм шифахана-курорт дауаланыуы өлкәләрендә.
Хуан Вальдес Фигероа билдәләүенсә, әлеге ваҡытта Куба Рәсәй Федерацияһы менән бик һөҙөмтәле хеҙмәттәшлек булдыра һәм Башҡортостан менән бәйләнештәр был хеҙмәттәшлектең мөһим бер өлөшө буласаҡ.
— Яңыраҡ беҙҙең президент Рауль Кастро Рәсәйгә визит менән килеп китте. Ул Владимир Владимирович Путин һәм Дмитрий Анатольевич Медведев менән осрашты. Беҙ мөһим йүнәлештәр билдәләнек. Әлбиттә, был нефть эшкәртеү, медицина һәм башҡа өлкәләрҙә хеҙмәттәшлек итеү. Был йүнәлештәрҙе урап үтергә тейеш түгелбеҙ һәм уларҙы Башҡортостан менән үҫтерәсәкбеҙ, тип ышанабыҙ, — тине Азатлыҡ утрауының рәсми вәкиле.
Куба дипломаты Президентҡа Башҡортостанда уҡыған студент Хайме Лопес Гарсиянан бүләк тапшырҙы.
— Был «шах» тип аталған Куба аты «еңеү» тигәнде аңлата. Һеҙҙең менән – еңеү. Бында ниндәйҙер башҡорт рухы тойола, тип тә әйтер инем. Уны эшләүсе студент Башҡортостанда йәшәгән йылдарын бик һағыныуын әйтте, — тине Хуан Вальдес Фигероа.


text:
Республикала 5710 ғаилә әсәлек капиталын торлаҡ шарттарын яҡшыртыуға йүнәлтә
Башҡортостанда әсәлек (ғаилә) капиталына дәүләт сертификаттарының 5710 хужаһы был средстволарҙы торлаҡ һатып алыуға йәки төҙөүгә кредиттарҙы, шул иҫәптән ипотека ла, ҡаплауға йүнәлтеү тураһында ғариза бирҙе.
Рәсәй Пенсия фондының Башҡортостан буйынса бүлексәһе мәғлүмәттәренә ҡарағанда, «Балалары булған ғаиләләргә дәүләт ярҙамы буйынса өҫтәмә саралар тураһында» Федераль законды тормошҡа ашыра башлағандан алып республикала 78639 икенсе, өсөнсө һәм унан һуңғы балалар тыуыуы теркәлде. Дәүләт сертификаты биреү тураһында ғариза менән 74617 кеше мөрәжәғәт итте. Быйыл өс айҙа ғына 3611 кеше ғариза бирҙе.
Рәсәй Пенсия фондының Башҡортостан Республикаһы буйынса бүлексәһе идарасыһы Фоат Хантимеров әйтеүенсә, 4783 кешегә аҡса күсерелгән дә.


text:
Фото:
«Өфөлә БРИКС саммитының юғары кимәлдә үтәсәгенә ышанам» — Бразилияның Рәсәйҙәге Илсеһе
Фото:
ӨФӨ, 2015 йыл, 10 февраль. /«Башинформ» мәғлүмәт агентлығы, Гөлсәсәк Ханнанова/.
Бразилия Федератив Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Антонио Жозе Валлим Геррейро 2015 йылдың июлендә Өфөлә БРИКС саммиты юғары кимәлдә үтәсәк һәм ошо альянсҡа ингән илдәрҙең берлектәге яңы сәйәсәтен һәм иҡтисади стратегияһын төҙөүҙә яңы этап буласаҡ тип ышана. Был хаҡта ул Мәскәүҙең «Евразия юридик журналы»на биргән интервьюһында һөйләне. Ул Рәсәйҙең, атап әйткәндә, Башҡортостандың 2015 йылғы саммиттарҙы юғары кимәлдә уҙғарыу мөмкинлеге булыуын һыҙыҡ өҫтөнә алды.
«Һуңғы ун йылда БРИКС сиктәрендә тығыҙ хеҙмәттәшлек итеү дәүләтебеҙҙең тышҡы сәйәсәтенең өҫтөнлөклө йүнәлештәренең береһенә әүерелде. 2014 йылдың 15-16 июнендә Бразилияның Форталеза һәм Бразилиа ҡалаларында БРИКС илдәренең алтынсы саммиты уҙҙы, ул беҙҙең хәрәкәткә яңы һулыш бирҙе. Тиҙҙән Өфө ҡалаһында үтәсәк БРИКС осрашыуы. БРИКС рәйесе булараҡ, Рәсәйгә уңыштар теләйем. Башҡортостандың баш ҡалаһында БРИКС саммитының юғары кимәлдә үтеүенә һәм Рәсәй өсөн дә, БРИКС төркөмө буйынса партнерҙарыбыҙ өсөн дә файҙалы булыр тип ышанам. Һис шикһеҙ, Өфөгә Бразилия Президенты Дилма Руссефф киләсәк. Минеңсә, бөтә өлкәләрҙәге хеҙмәттәшлекте тәрәнәйтеү һәм нығытыу буйынса төп бурысты башҡарыу саммит алдында торған бурыстарҙың береһе буласаҡ», — тип белдерҙе баҫмаға Геррейро әфәнде.
АҠШ-тың донъя иҡтисадындағы роле кәмегән саҡта тиҙ үҫешеүсе, тәү сиратта БРИКС-ҡа ингән дәүләттәр халыҡ-ара аренала ышаныслы сығыш яһай, сөнки улар донъя иҡтисады өсөн мөһим ресурстарға эйә, тип иҫәпләй Бразилия Федератив Республикаһы Илсеһе. Уның билдәләүенсә, планета халҡының 43 проценты БРИКС илдәрендә йәшәй, ысынында, был проблемалар тыуҙыра ла инде. «Халыҡ һанының күплеге ошо илдәрҙәге хеҙмәттең арзанайыуына килтерә, был иһә иҡтисади үҫеш өсөн ҡаршылыҡ булып тора. 2014 йылғы һөҙөмтәләр буйынса БРИКС илдәре иҡтисадтың түбәнәйеүенә борсола. Әммә Өфөлә үтәсәк саммит тауар әйләнешен арттырыуға һәм ойошманың халыҡ-ара ареналағы әһәмиәтен күтәрергә ярҙам итер тип уйлайым», — ти ул.
Геррейро әфәнде фекеренсә, Рәсәй менән Бразилияның ике яҡлы мөнәсәбәттәре үҫеше динамикаһы ла бик мөһим. 1991 йылдың декабрь аҙағында Бразилия Латин Америкаһы илдәренән тәүгеләрҙән булып Рәсәй Федерацияһын СССР-ҙы дауам итеүсе дәүләт булараҡ таныны, тип билдәләй ул. 2000 йылдың июнендә Рәсәй һәм Бразилия араһында партнерлыҡ мөнәсәбәттәре хаҡында килешеүгә ҡул ҡуйыла. Ул 2002 йылдың ғинуарынан көсөнә инде. Бразилия менән Рәсәйҙең партнерлығын һаҡлау һәм үҫтереү — беҙҙең өсөн сәйәси бурыс», — тип иҫәпләй Бразилия Федератив Республикаһы Илсеһе.
Интервьюның тулы тексын журналдың сайтында уҡырға мөмкин.


text:
2016 йылда мәктәптәрҙә йомғаҡлау иншаһы өсөн биш тема билдәле булды
ӨФӨ, 2015 йыл, 1 сентябрь. /«Башинформ» мәғлүмәт агентлығы, Эльмира Сабирова/.
Рәсәй Мәғариф һәм фән министрлығы ҡарамағындағы Совет 2015-2016 уҡыу йылында мәктәптәрҙә йомғаҡлау иншаһы өсөн биш тема билдәләне. Улар араһында — «Ваҡыт», «Йорт», «Мөхәббәт», «Юл», «Рәсәйҙә Әҙәбиәт йылы».
Рәсәй Мәғариф һәм фән министрлығы сайтында хәбәр ителеүенсә, иншаларҙың темаһы ябыҡ режимда, әммә Александр Солженицындың Рус йәмәғәт фонды президенты Наталья Солженицына етәкселегендәге сығарылыш кластарында йомғаҡлау иншаһын үткәреү мәсьәләләре буйынса советта билдәләнгән асыҡ тематик йүнәлештәр сиктәрендә әҙерләнә.
Йомғаҡлау иншаһын йәки изложениены (һуңғыһы һаулыҡ мөмкинлектәре сикләнгән уҡыусыларға ғына ҡағыла) уҙған йылдарҙағы сығарылыш уҡыусылары ла яҙа ала.
Инша яҙыу дәүләт аттестацияһына инеү тураһында ҡарар ҡабул итеүгә нигеҙ булып тора. Инша (изложение) өсөн билдә ҡуйыу ҡаралмай, ул «зачет» йәки «зачет түгел» тип билдәләнәсәк. «Зачет» алған уҡыусылар ғына Берҙәм дәүләт имтиханын һәм дәүләт сығарылыш имтиханын тапшырасаҡ.


text:
- Подробности
- Просмотров: 394
МАЙҠЫ БЕЙ, табын ҡәбиләһенең башлығы. Сыңғыҙханды бөйөк хан итеп һайлағанға тиклем уның шәхси һаҡсылары сафында хеҙмәт итә, һуңынан уның сардарҙарының береһе булып китә. Сыңғыҙхандың улы Жуси армияһы составында (яҡынса 1207 й.) Себерҙе һәм Ҡаҙағстанды яулап алыуҙа ҡатнаша. Был ерҙәрҙә улус ойошторолғандан һуң, Жуси табын ҡәбиләһе күпселекте тәшкил иткән эре этносәйәси берләшмәнең бейе булып китә. Шәжәрәгә ярашлы, М.б. йәйләүҙәре Яйыҡ йылғаһының үрге ағымынан Тубыл һәм Иртыш йылғаларына тиклем һуҙылған. “Сыңғыҙнамә”лә билдәләнеүенсә, М.б. Сыңғыҙхан м‑н (1219 й. йәйендә тип фараз ителә) осраша һәм унан тамға, оран, ырыу ағасы һәм ҡош ала.
Н.А.Мәжитов
Тәрж. М.Х.Хужин


text:
Эсеп үлеп бөтөрбөҙмө икән?!
Яңыраҡ ошондай уҡ хәл Магнитогорск ҡалаһында ла була. Ҡатын Ҡырымға барып, ял итеп ҡайта. Шатлығы, тәьҫораттары менән уртаҡлашыу ѳсѳн әхирәттәрен саҡыра. Табын күңелһеҙ тамамлана: хужабикә алкоголь менән ағыуланып, вафат була. Бындай хәлдәр тураһында күп һѳйләргә мѳмкин, сѳнки был ил кимәлендәге проблемаға әйләнде. Мәҫәлән, Иваново ѳлкәһендә бер ир суррогат араҡы эсеп һәләк була, танышы ауыр хәлдә дауаханаға эләгә. Суррогат араҡы менән ағыуланыу факттары буйынса Һамар ѳлкәһендә енәйәт эштәре асылған. 2015 йылдың 10 декабрендә Орск ҡалаһы дауаханаһында 22 йәшлек егет метанол менән ағыуланыу һѳҙѳмтәһендә үлә. Тикшереү органдары асыҡлауынса, 4 егет ҡулдан “виски” алып эсә. Хәлдәре насарая башлағас, дауаханаға мѳрәжәғәт итәләр. Рәсәй Федерацияһының Ырымбур ѳлкәһе буйынса Тәфтиш комитеты РФ Енәйәт кодексының 238-се статьяһының 2-се бүлегенең “в” пункты буйынса енәйәт эше ҡуҙғатҡан. Тикшереү эше ваҡытында “виски” һатҡан 20 йәшлек егет ѳй һағы аҫтына алынған. Ѳҫтәмә тикшереүҙәр ваҡытында тағы ла 3 кеше ҡулға алынған. Тентеү ваҡытында уларҙың береһендә 300 шешә суррогат алкоголь табыла. Былтыр ноябрҙә Курск ҡалаһында 40 йәшлек ҡатын үҙенең 28 йәшлек һеңлеһенә ҡунаҡҡа килә. Осрашыу хѳрмәтенә “BACARDI” этикеткаһы йәбештерелгән спиртлы эсемлекте эсергә булалар. Фатир хужабикәһенең ире был эсемлекте сауҙа үҙәгендә урынлашҡан келәттән алған була. Икенсе кѳндѳ улар үҙҙәрен насар тоя, ағыуланыуҙарын аңлап, ашҡаҙандарын йыуҙырып ҡарай, файҙа булмай. Хәлдәре тағы ла насарая тѳшкәс, “тиҙ ярҙам” машинаһын саҡыралар. Медицина хеҙмәткәрҙәре лә уларҙы ҡотҡара алмай, тәүҙә фатир хужабикәһе, икенсе кѳнѳнә апайы вафат була. Күп осраҡта йыш эскән кеше үлеп ҡалһа, “эсеп үлгән” тигән һығымта яһау менән генә сикләнәбеҙ. Уның ниндәй араҡы эскәнен, ағыулымы-юҡмы, кемдән алғаны тураһында һорашып та тормайбыҙ. Эскеселәр йәки “запой” менән яфаланғандар нимә етте шуны эсә. Әлбиттә, уларҙы эсемлектең сифаты, етештереүсеһе ҡыҙыҡһындырмай, эсергә булһа, яраған. Самаһыҙ эсеү арҡаһында инвалидҡа әйләнгәндәр, күреү һәләтен юғалтҡандар ҙа күп. Ҡулланыусыларҙың хоҡуҡтарын яҡлау һәм кеше именлеге ѳлкәһендә күҙәтеү буйынса федераль хеҙмәттең Башҡортостан Республикаһы буйынса идаралығынан хәбәр итеүҙәренсә, 2015 йылдың 11 айында Башҡортостанда 1500-ҙән ашыу алкоголь менән ағыуланыу осрағы теркәлгән, уларҙың 19-ы үҫмерҙәр, 163 кеше алкоголь менән ағыуланып үлгән. Былтыр республикала составында спирт булған аҙыҡ-түлек менән ағыуланыу күрһәткесе 100 мең кешегә 37,7 кеше тура килгән, ә 2014 йылдың 11 айында ошо уҡ һан 37,3-кә тиң булған. 10 административ биләмәлә ул һан республика кимәленән дә юғары: Дүртѳйлѳ ҡалаһында - 13,2, Стәрлетамаҡ ҡалаһында һәм Дүртѳйлѳ районында - 3,5-5,5, Сибай, Туймазы, Яңауыл ҡалаларында һәм Яңауыл районында - 1,6-2,4, Ѳфѳ ҡалаһы һәм Ѳфѳ районында 1,2 тапҡырға күп. Составында спирт булған аҙыҡ-түлектән ағыуланып үлгәндәр 100 мең кешегә уртаса 4 кеше тура килә, 2014 йылдың ошо ваҡытында был һан 4,2-гә тиң булған. Был йәһәттән 19 административ биләмәлә республика кимәленән юғары күрһәткестәр күҙәтелгән: Салауат районында - 6,1, Яңауыл ҡалаһында, Иглин, Ишембай, Шишмә райондарында - 3,3-3,8, Ѳфѳ ҡалаһында, Яңауыл, Ғафури, Дәүләкән, Краснокама, Кушнаренко, Ѳфѳ райондарында - 1,5-2,9, Баймаҡ ҡалаһында, Ҡыйғы, Нуриман, Стәрлебаш, Стәрлетамаҡ, Шаран райондарында 1,2-1,4 тапҡырға күп. 2015 йылдың 12 сентябрендәге “Башинформ” агентлығы мәғлүмәте буйынса, 2013-2014 йылдарҙа алкоголь менән ағыуланыу һѳҙѳмтәһендә 33 бала һәләк булған (2013 йылда - 19, 2014 йылда 14 осраҡ). Был хаҡта Башҡортостан Республикаһы Һаулыҡ һаҡлау министрлығының штаттан тыш баш токсикологы Гүзәл Биктимерова Айыҡ кѳнгә арналған “түңәрәк ѳҫтәл” артында хәбәр иткән. Республикала йыл һайын алкоголь һәм суррогат эсемлектәр менән кѳслѳ ағыуланыу һѳҙѳмтәһендә 13-18 мең кеше һәләк була.
“Стационарҙарҙа 23,5 мең кеше дауаланыу үтә. Бер кешегә йылына уртаса 7-9 литр араҡы тура килә”, - тип билдәләй Республика наркология диспансерының баш табибы урынбаҫары Илдар Гәрәев. Уның һүҙҙәренсә, әлеге ваҡытта республиканың наркология хеҙмәтендә дауаланыу ѳсѳн 1142 койка-урын булдырылған, улар муниципаль берәмектәрҙәге медицина ойошмалары базаһында урынлашҡан. Унда дауаланыусылар дәүләт гарантиялары буйынса бушлай махсус ярҙам ала. Рәсәйҙә дәүләт медицина учреждениеларында урынлашҡан наркология койкалары һаны буйынса Башҡортостан икенсе урында тора. Был һандарға ышанғы ла килмәй... Әммә тирә-яҡта милләттәштәребеҙҙең араҡыға бытып-сумып эсеп йѳрѳгәндәрен күреп, күмәген бергә йыйһаң, шул килеп сыға ла инде, тигән тормош ысынбарлығына ҡайтаһың. Һәр ауыл, ҡала буйлап һанай китһәң, был һан тағы ла артып китәсәк.
Суррогат араҡыға ҡаршы ҡайҙа һәм нисек кѳрәшәләр?
Был йәһәттән Татарстандың баш ҡалаһы Ҡазанда “ҡыҙыу линия” асҡандар. Хәҙер граждандарҙан шикле урындар тураһында мәғлүмәт килеп тора. Мәғлүмәт тәртип һаҡлау органдарына тапшырыла. Ҡайһы саҡта был шылтыратыуҙар буйынса тикшереү ҙур енәйәт тѳркѳмѳ эшен фашлауға ла килтерә икән. Мәҫәлән, бер гаражды тентеү ваҡытында полиция хеҙмәткәрҙәре 2000-гә яҡын әҙер продукцияны, биш литрлыҡ һауыттарға ҡойолған 95 литр спирт һәм коньяк тартып ала. Енәйәт тѳркѳмѳ ике йылға яҡын суррогат араҡы етештереү менән шѳғѳлләнгән. Етештереү ысулы ла ябай: гаражда урынлашҡан цехтарҙа продукцияны шешәләргә ҡойоп, ялған акциз маркаһы, этикетка йәбештереп, келәттәргә тараталар, тик ҙур партиялар менән генә һаталар. Алыусылар ышаныслы кешеләре булған. Хаҡы бик түбән булыуға бәйле, тауар тиҙ генә тарала. Хоҡуҡлы вәкил белдереүенсә, был коньяктың хаҡы 10 мең һум самаһы, ә ялған етештереүселәр уны 200 һумға һата. Тѳрлѳ алкоголь продукцияһының быяла һауыттарын шешә ҡабул итеү пункттарында йыйғандар. Спирт менән һыуҙы ҡушыуҙан барлыҡҡа килгән спиртлы шыйыҡсаны шешәләргә ҡойғандар. Бүрәт Республикаһында алкоголь менән сауҙа иткән магазиндарҙы тикшергәндәр. 2015 йылда берәмләп һатыу иткән сауҙа нѳктәләрендә 27 закон боҙоу осрағы теркәлгән. Йәмәғәт туҡланыуы менән шѳғѳлләнгән 89 ойошманы тикшереү һѳҙѳмтәһендә 36,6 процент етешһеҙлек асыҡланған. Тикшереү саралары ваҡытында 86 тѳр алкоголь продукцияһының, шул иҫәптән ике сит илдән килтерелгән тауарҙың сифатын тикшергәндәр. Лаборатор тикшереү һѳҙѳмтәһендә бер һыраның норматив документтар талабына яуап бирмәүе асыҡ- лана. Санитар талаптар буйынса законды үтәмәгән предприятиеның эшмәкәрлеген 90 тәүлеккә туҡтатҡандар. Асыҡланған етешһеҙлектәр буйынса бѳтәһе 451 300 һумлыҡ 49 административ штраф һалынған. Шулай уҡ ҡулланыу ваҡыты үткән 20 партия шарап һәм 73 литр күләмендә һыра әйләнештән алынған. Былтыр Бүрәт Республикаһында сауҙа нѳктәләренән һәм йәмәғәт туҡланыуы учреждениеларында алкоголь менән ағыуланыу осрағы теркәлмәгән. Әммә ҡулдан алған контрафакт араҡы менән ағыуланыу буйынса 589 осраҡ теркәлгән, 24,6 проценты ағыуланып һәләк булған. 2014 йылда иһә 814 ағыуланыу осрағы булған. Былтыр 11 айҙа 70 тикшереү сараһы үткәреү был республикала хәлдең ыңғай яҡҡа үҙгәреүенә булышлыҡ иткән. Әммә Интернет селтәре аша алкоголь эсемлектәре алып эскәндәр араһында ағыуланыусылар күбәйгән. Беҙҙең республикала ялған араҡы һатыуға ҡаршы эш алып барыла. “Айыҡ ауыл” акцияһы үткәрелә. Был сарала ҡатнашҡан ауылдар ҙа ыңғай һѳҙѳмтәләргә ирешә. Акцияла ҡатнашҡан Рысыҡай ауылындағы бер йыл эсендәге үҙгәрештәр матур тормошҡа ынтылған һәр кемде ҡыуандырҙы. Ауылдың битараф булмаған кешеләре тағы ла ошо акцияға ҡушылыу теләген белдерҙе. Башҡа ауылдар ҙа ҡушылып ҡараны, әммә тейешле маҡсатҡа ирешә алмай, ҡул һелтәне. Әлбиттә, был бер-ике кешенең эше түгел, ә бѳтә ауыл халҡы, етәкселәр, тәртип һаҡлау органдары һәм йәмәғәт ошошмалары эшләргә тейеш. Шул саҡта ғына һѳҙѳмтә була. Башҡортостан Республикаһы Дәүләт Йыйылышы - Ҡоролтай ҙа был йәһәттән әүҙем эшмәкәрлек алып бара. “Башҡортостан Республикаһында этил спирты, алкоголь һәм составында спирт булған продукция етештереү һәм әйләнеше ѳлкәһендә эшмәкәрлекте кѳйләү тураһында”ғы За- конға үҙгәрештәр индереү тураһында”ғы 160-з законды камиллаштырып, үҙгә- рештәр индереп тора. Был үҙгәрештәр республиканың муниципаль берәмектәренең вәкәләтле органдарына мѳрәжәғәт итеү нигеҙендә Башҡортостан Республикаһының айырым бер тораҡ пункттары биләмәләрендә алкоголь продукцияһын һатыуҙы тыйыу мѳмкинлеген бирә. Ҡайһы берәүҙәр, бындай тыйыуҙар йәшерен рәүештә һатыу итеүселәргә юл аса, тип белдерҙе. Был иһә депутаттарға, ѳйҙән араҡы, спиртлы эсемлектәр, “фанфуриктар”, кѳмѳшкә менән һатыу иткәндәргә ҡарата тағы ла ҡатыраҡ закон ҡабул итергә кәрәк, тигән тәҡдим менән сығыу мәсьәләһен күтәрә. Ундайҙарға бәләкәй штрафтар тәьҫир итмәй, шуға ла законһыҙ сауҙа итеү, рѳхсәтһеҙ эшҡыуарлыҡ менән шѳғѳлләнгәндәре ѳсѳн ѳҫтәмә рәүештә ҙур күләмдә штрафтар һалыу, административ йәиһә енәйәт яуаплылығына тарттырыу, ә инде унан һатып алған продукцияны файҙаланыу һѳҙѳмтәһендә кеше һәләк булһа, тѳрмәгә ултыртыу тураһында закон ҡабул итергә кәрәк. Ошондай ҡаты саралар ҡулланғанда ғына беҙҙә тәртип буласаҡ. Кеше үлтереү буйынса енәйәт эшен ҡараған судтарҙа ҡатнашырға тура килә. Енәйәттәрҙең күбеһе эскән килеш ҡылына. Ғәйепләнеүсе енәйәт ваҡиғаһын һүрәтләгән саҡта: “А.-ның ѳйѳнән араҡы һатып алдым”, “ул К.-нан кѳмѳшкә алып килде”, - тип һѳйләй. Енәйәтсе кеше үлтергән ѳсѳн тейешле язаһын ала, ә бына енәйәт эшендә исеме яңғыраған, ѳйѳнән спиртлы эсемлек менән сауҙа иткән кеше бер ниндәй яуаплылыҡҡа тарттырылмай ҡала. Был да дѳрѳҫ түгел. Енәйәтсегә булышлыҡ иткән ѳсѳн ул да яуаплылыҡҡа тарттырылырға тейеш. Шулай уҡ ялған араҡы алып, ѳйҙән һатыу итеүселәр ҙә, ауылдарҙа магазин кәштәләре аҫтынан һатҡандар ҙа закон алдына баҫырға тейеш, сѳнки улар күрәләтә һаулыҡҡа зыян килтерә, кеше ғүмерен хәүеф аҫтына ҡуя. Ҡайһы бер әҙәмдәрҙең ҡомһоҙлоғо саманан ашып китә. Мәҫәлән, ҡалала спиртлы эсемлектәр менән һатыу хоҡуғы булған магазинда араҡы менән бер рәттән кәштә аҫтынан “фанфурик” сығарып һатып торғандары аңлашылмай. Ә бит күптәр сифатлы араҡыны алмай, нәҡ ошо “фанфурикка” алдана. Теге эсеп үлде, был эсеп йѳрѳй, тигән хәбәрҙе ишетеп, үҙ-ара һѳйләшеп ултырғанда: “Ҡасан был хәл туҡтар икән? Ҡасан эскеселәр бѳтѳр икән?” - тигән һорау биргәйнем. “Үлеп бѳтмәйенсә, туҡтамаҫтар”, - тине әңгәмәсем. Ысынлап та, бер кѳн килеп үлеп бѳтѳрбѳҙмѳ икән?! Булыр ҙа, әгәр ҙә араҡы менән дуҫ булһаҡ...
Ялған араҡыны нисек асыҡларға?
Ысын виски менән ялғанды айырыуы ҡыйын түгел. Этикеткаһына иғтибар итергә кәрәк, ул тигеҙ йәбештерелергә тейеш, шулай уҡ акциз маркаһы ла. Ялған продукцияның яҙыуҙары һәм һандары уҡылмай тиерлек. Легаль булмаған продукцияны Интернет аша тараталар. Уларҙың хаҡы ла магазиндағына ҡарағанда осһоҙ. Хәҙер сифатһыҙ алкоголде барҙарҙа һәм кафеларҙа алырға була. Ҡайһы берәүҙәр канистр һауытындағы спирт менән һыуҙы ҡатнаштырып, шешәгә ҡойоп, сифатлы араҡы, тип тәҡдим итә. Этил спиртына тѳрлѳ тѳҫ биреүсе буяу һәм ароматизаторҙар ѳҫтәп, коньяк тѳҫѳнә индереп һаталар. Метил спирты менән эсемлек әҙерләгәндәр бар, был бик насар һѳҙѳмтәгә килтерә. Аҙыҡ булмаған сеймалдан етештерелгән техник спиртты ҡулланыу фажиғәле тамамлана. Интернет селтәре, социаль бәйләнештәр һәм башҡа һәр кем алырлыҡ урындар аша спиртлы эсемлектәр һатыу осраҡтары йышайған. Ә бит алкоголь продукцияһын ситтән тороп һатыу закон менән тыйыла. Үҙ ғүмереңде хәүеф аҫтына ҡуймайым тиһәң, ҡулдан араҡы алырға ярамай. Хәҙер араҡы дефицит түгел, алкоголь продукцияһы менән һатыу иткән махсус магазиндар ҙа күп. Шуның ѳсѳн спиртлы эсемлектәрҙе лицензияһы булған стационар сауҙа нѳктәләренән һатып алырға кәңәш ителә.
2015 йылдың 29 июнендә ҡабул ителгән 182-се федераль законға ярашлы, магазин, йәмәғәт туҡланыуы ѳсѳн алкоголле аҙыҡ-түлекте ваҡлап, күмәртәләп һатыу һәм алыуҙа яңы ҡағиҙәләр индерелә. Яңы закон буйынса 2016 йылдың 1 ғинуарынан алкоголле аҙыҡ-түлек әйләнешен кѳйләгән Берҙәм дәүләт автоматлаштырылған мәғлүмәт системаһы (ЕГАИС) эшләй башланы. Был система алкоголле аҙыҡ-түлек етештереү һәм уның әйләнешендә тулы, дѳрѳҫ иҫәпте алып барыуҙы тәьмин итеү, контрафакт алкоголле аҙыҡ-түлекте һатыуға юл ҡуймау маҡсатында индерелә. Бәлки, был закон магазиндарҙа тик юғары сифатлы спиртлы эсемлектәр һатыуға булышлыҡ итер, тип ышанғы килә.
Рәмилә МУСИНА.


text:
Газета "Йәшлек" » Новости » Һаулыҡ һаҡлау » Организмды таҙартыу өсөн
Организмды таҙартыу өсөн
Был эсемлек организмды токсиндарҙан, төрлө зарарлы матдәнән таҙарта. Уны әҙерләүе бик еңел.
Бының өсөн 2 кишер, 4 – 5 сельдерей һабағы, бал, бер-ике алма, лимон, имбир, дәрсен (корица) кәрәк. Кишер, алма һәм сельдерейҙы блендер менән иҙергә, шуға бер ҡалаҡ лимон һуты, бер нисә ҡалаҡ бал, яртышар ҡалаҡ имбирь менән дәрсен ҡушып бутарға.
был эсемлекте көндәлек туҡланыу рационына индерергә мөмкин, шулай уҡ ябығырға теләүселәргә аҙнаһына бер-ике тапҡыр иртәнге һәм киске аш урынына эсергә тәҡдим ителә.
Информация
Комментировать статьи на сайте возможно только в течении 4 дней со дня публикации.


text:
Дәрдмәнд хөрмәтенә хәтер кисәһе
Башҡорт дәүләт опера һәм балет театрында билдәле татар шағиры, меценат һәм йәмәғәт эшмәкәре Дәрдмәндең (Закир Рәмиев) тыуыуына 150 йыл тулыуға арналған әҙәби-музыкаль кисә үтте. Был сараны «Рамазан» төрки милли-ағартыу үҙәге ойошторҙо.
Хәҙерге Башҡортостан биләмәһендә тыуып үҫкән Закир Рәмиев сәнәғәтсе, революцияға тиклемге Рәсәйҙең иң бай кешеләренең береһе һәм беренсе Дәүләт Думаһы депутаты була. Ул ағаһы Шакир Рәмиев менән бергә бик күп хәйриә йәмғиәттәре ойоштора, татар телендәге гәзит һәм журналдарға ярҙам итеү менән әүҙем шөғөлләнә. Атап әйткәндә, Рәмиевтар ярҙамында «Ваҡыт» гәзите һәм «Шура» журналы сығарыла башлай. 72 көн генә йәшәп ҡалған беренсе Дәүләт Думаһын тарҡатҡандан һуң Закир Рәмиев сәйәсәт менән башҡаса шөғөлләнмәй һәм әҙәби ижадҡа бирелә.
Шағирҙың юбилейы хөрмәтенә кисәлә ҡатнашыусыларға Башҡортостан Республикаһы Президенты Мортаза Рәхимов тәбрикләү хаты ебәрҙе.
"Кешеләр Закир Рәмиевты һәм уның ағаһы Шакирҙы үҙ Ватанының ысын патриоттары итеп хәтерләй, — тиелә тәбрикләүҙә. — Ғалимдарҙың, тыуған яҡты өйрәнеүселәрҙең тикшеренеүҙәре нигеҙендә, ағалы-энеле Рәмиевтарҙы яҡындан белгән замандаштарының хәтерләүҙәре буйынса уларҙың төбәк иҡтисадына, рухи һәм социаль тормошона ҙур өлөш индереүе билдәле. Рәмиевтарҙың предприятиеларында Баймаҡ, Учалы, Йылайыр, Хәйбулла, Әбйәлил, Ейәнсура райондарының башҡорт ауылдарында йәшәүсе бик күптәр эш менән тәьмин ителгән.
Эшҡыуарлыҡтың социаль яуаплылығы өлгөһө күрһәтеп, Рәмиевтәр мохтажлыҡ кисереүсе ғаиләләргә ярҙам иткән, дауаханалар, китапханалар, мәктәптәр, мәсеттәр, мәҙрәсәләр төҙөткән, үҙ иҫәбенә башҡорт һәм татар балаларын Рәсәйҙең абруйлы белем биреү йорттарында уҡытҡан. Улар тарафынан киң күләмдә китап нәшерләү ойошторолған”.
Дәрдмәндең шиғриәтенә донъяны фажиғәле танып белеү, образлы фекерләү, стиль һығылмалылығы, нескә лиризм һәм тәрән психологизм хас. Ул рус әҙәбиәте классиктары – Александр Пушкин, Михаил Лермонтов, Федор Тютчев һәм башҡаларҙың әҫәрҙәрен татар теленә тәржемә итә.
Әммә тере сағында уның бер генә китабы ла донъя күрмәй. Революциянан һуң Закир Рәмиев Рәсәйҙе ташлап киткеһе килмәй һәм үҙ ирке менән предприятиеларын дәүләткә тапшыра.
1931 йылда Закир Рәмиев аслыҡтан вафат була. Уның ижады ХХ быуат бөтә татар шиғриәте үҫешенә ҙур йоғонто яһай.
Дәрдмәнде беҙҙең республикала ла хөрмәтләп иҫкә алалар. “Рамазан” үҙәге шағир хөрмәтенә әҙәби кисәләр, тасуири уҡыу конкурстары, фәнни конференциялар даими ойоштора. Башҡортостанда шулай уҡ Дәрдмәнд музейы эшләп килә, ә йәйен йыл һайын “Болғарға сәйәхәт” мәҙәни-ағартыу акцияһы ойошторола. Уның сиктәрендә ижади интеллигенция вәкилдәре, төрки шиғриәтенә битараф булмағандар Башҡортостан һәм Татарстан территорияһы буйлап үткән йылға круизы ваҡытында был һәләтле шағирҙың ижады тураһында күберәк белеү мөмкинлеге ала.


text:
Фото:
Архангел районында «Хәүефһеҙлек мәктәбе» асылды
Фото:
Башҡортостан республикаһының Архангел районында Республика Йылына арналған уҡыусыларҙың “Хәүефһеҙлек мәктәбе” һәм спорт туризмы буйынса 61-се республика ярыштарын асыу тантанаһы үтте.
Ярыштарҙа республика район һәм ҡалаларынан 32 команда ҡатнаша.
Уйындарҙа ҡатнашыусыларҙы абруйлы ҡунаҡтар – Рәсәй Ғәҙәттән тыш хәлдәр министрлығының БР буйынса Баш идаралығы начальнигы генерал-майор Марат Мәһәҙиев, Башҡортостан Республикаһы мәғариф министры урынбаҫары Ринат Тимербаев, Архангел районы муниципаль район хакимиәте башлығы Хәйҙәр Мәүлекәсов сәләмләне.
Ярыштар 29 июнгә тиклем дауам итәсәк.


text:
Фото:
2025 йылға Өфөлә 13 миллион квадрат метр торлаҡ төҙөйәсәктәр
Фото:
Өфөлә 2025 йылға 13 миллион квадрат метр торлаҡ төҙөргә планлаштырыла, был ҡалаға бер кешегә торлаҡ менән тәьмин ителеште 25,9 квадрат метрға еткереүгә өлгәшергә ярҙам итәсәк.
— Бөгөн Өфөлә бер кешегә торлаҡ менән тәьмин ителеш 22,1 квадрат метр тәшкил итә, — тине мэр. – Был илдең миллионлы ҡалалары араһында уртаса дәүмәлгә тап килә. Планлаштырылған күрһәткестәргә өлгәшеү өсөн, беҙгә төҙөлөш темптарын йылына 10 процентҡа арттырырға кәрәк буласаҡ.
Павел Качкаев шулай уҡ генераль планды төҙөгәндә иҫәпкә алынған төп стратегик йүнәлештәрҙе билдәләне. Был транспорт инфраструктураһын үҫтереү һәм тиҙлекле автомагистралдәр төҙөү, ҡаланың тарихи үҙәген һаҡлау һәм реконструкциялау, торлаҡ төҙөлөшөн Өфө “ярымутрауынан” ситкә сығарыу, аҙ ҡатлы төҙөлөштө үҫтереү.
— Генплан буйынса Өфө 1803 йылдан үҫешә, — тине Павел Качкаев. — Ҡаланы үҫтереүҙең һуңғы генераль планы 1996 йылда ҡабул ителә. 2006 йылдан беҙ сираттағы генпланға төҙәтмәләр индерәбеҙ, ул ике этапҡа бүленгән – 2015 һәм 2025 йылға тиклем.


text:
Яңы йыл каникулдарында төбәк халҡы 160 литрҙан ашыу ҡан биргән Фото: Олег Яровиков
Яңы йыл каникулдарында төбәк халҡы 160 литрҙан ашыу ҡан биргән
Яңы йыл каникулдарында төбәк халҡы 160 литрҙан ашыу ҡан биргән Фото: Олег Яровиков
ӨФӨ, 2016 йыл, 14 ғинуар. /«Башинформ» мәғлүмәт агентлығы, Эльмира Сабирова/.
Яңы йыл каникулдарында төбәк халҡы 160 литрҙан ашыу ҡан биргән — 497 кеше донор булған, тип хәбәр итә республика Һаулыҡ һаҡлау министрлығының матбуғат хеҙмәте. 31 декабрҙә, 5 һәм 9 ғинуарҙа Республика ҡан ҡойоу станцияһы Яңы йыл доноры көндәрен ойошторҙо.
Байрамдарҙа медицина учреждениелары онкология сирлеләрҙе дауалау өсөн, шулай уҡ хәл өҫтөндәге пациенттар һанының артыуына бәйле ҡанға заказды арттыра. Мохтаж булған һәр кемгә медицина ярҙамы күрһәтеү өсөн ҡан запасы булырға тейеш.
Республика ҡан ҡойоу станцияһы Башҡортостанда төп донор үҙәге булып тора. Йыл һайын ул 100 меңдән ашыу донорҙы ҡабул итә һәм төбәктең дауалау учреждениелары өсөн 45 мең литр самаһы ҡан әҙерләй. Станциялар Стәрлетамаҡ һәм Октябрьский ҡалаларында ла эшләй. Ҡанды ҡала һәм район дауаханаларында бирергә мөмкин. Республикала «Почетлы донор» исеменә лайыҡ булған 10,5 меңдән ашыу кеше иҫәпләнә.


text:
Бөтә донъя башҡорттары ҡоролтайы делегацияһы Пермь крайы башҡорттары тормошо менән таныша
Бөтә донъя башҡорттары ҡоролтайы Башҡарма комитеты делегацияһы 8 декабрҙә Пермь крайына юлға сыҡты. Уның составында — Бөтә донъя башҡорттары ҡоролтайы Башҡарма комитеты рәйесе Илгиз Солтанморатов, БР Мәғарифты үҫтереү институтының башҡорт телен һәм башҡа телдәрҙе үҫтереү кафедраһы мөдире Зәкиә Ғәбитова һәм Бөтә донъя башҡорттары ҡоролтайы Башҡарма комитетының төбәктәр менән хеҙмәттәшлек буйынса баш белгесе Азамат Сөләймәнов. Бер көн эсендә улар өс районға барасаҡ – Барҙа, Оса һәм Чернушка райондарына.
Барҙа районы үҙәге – Барҙа ауылында Бөтә донъя башҡорттары ҡоролтайы делегацияһы район хакимиәте башлығы Сергей Ибраев менән осрашасаҡ. Осрашыуҙа хакимиәттең мәғариф һәм мәҙәниәт идаралыҡтары начальниктары, район башҡорттары Ҡоролтайы активистары ҡатнашасаҡ. Бөтә донъя башҡорттары ҡоролтайы вәкилдәре бер нисә башҡорт ижади коллективы ойошторолған сәнғәт мәктәбенә, крайҙы өйрәнеү музейына барасаҡ, ә урындағы гимназияла башҡорт класы асыу планлаштырыла. Оса һәм Чернушка райондарында район Ҡоролтайҙары активы менән осрашыуҙар үтәсәк.
Белешмә өсөн. Пермь крайында элек-электән Ғәйнә ырыуы башҡорттары йәшәй. 2002 йылғы Бөтә Рәсәй халыҡ иҫәбен алыу мәғлүмәттәренә ҡарағанда, Пермь крайының этник структураһында башҡорттар һан буйынса — урыҫтарҙан, татарҙарҙан, коми-пермяктар ҡала дүртенсе урында һәм 40,7 мең кеше тәшкил итә. Башҡорттар Барҙа, Октябрь, Оса, Чернушка һәм башҡа райондарҙа йәшәй һәм крайҙың ижтимағи-сәйәси һәм социаль-иҡтисади тормошонда һиҙелерлек роль уйнай. 2006 йылдың апрелендә ойоштороу ҡоролтайы үткәрелә һәм крайҙың ҙур милли йәмәғәт ойошмаһы – башҡорттар Ҡоролтайы төҙөлә, уны Рәсил Мөхәмәтйәнов етәкләй. Хәҙер башҡорттар ҡоролтайҙары күп ҡалаларҙа һәм райондарҙа эшләй. Ә Чернушка ҡалаһында Кама буйы башҡорттарының «Оран» Тел һәм мәҙәниәт үҙәге эшләп килә. Уны асыу Рәсил Мөхәмәтйәновтың социаль проектын тормошҡа ашырыу һөҙөмтәһе булды. Проект "ЛУКОЙЛ-Пермь" яуаплылығы сикләнгән йәмғиәтенең V социаль һәм мәҙәни проекттары конкурсында еңеү яуланы. Ҡуян урта мәктәбендә күренекле яҡташтары — Рәсәйҙең беренсе техник юғары уҡыу йорто — Санкт-Петербург тау институтына нигеҙ һалыусы, мәғдәнсе Исмәғил Тасимовҡа таҡтаташ асыу Пермь башҡорттары өсөн мөһим ваҡиға булды. 2009 йылда БР Мәҙәниәт һәм милли сәйәсәт министрлығының «Рәсәй төбәктәре башҡорттары» проекты сиктәрендә Башҡортостанда Пермь башҡорттарының Мәҙәниәт көндәре ҙур уңыш менән үтте.


text:
«Башҡортостан» киностудияһы фильмын «Россия 1» телеканалында күрһәтәсәктәр
ӨФӨ, 2015 йыл, 12 ғинуар. /«Башинформ» мәғлүмәт агентлығы, Ләйлә Аралбаева/.
Йома, 16 ғинуарҙа, «Россия 1» телеканалының «Мосолмандар» тапшырыуында урындағы ваҡыт буйынса иртәнге туғыҙ тула биш минутта «Башҡортостан» киностудияһының «Мөрйәнән күтәрелә төтөн, бер үк һүрелмәһен» документаль фильмын күрһәтәсәктәр.
Фильмды 2014 йылда режиссер Вилүрә Иҫәндәүләтова төшөргән. Уның төп темаһы — Башҡортостандағы перспективаһыҙ ауылдар проблемаһы. Төп герой Кинйәғол Сәлимгәрәев ауылына, тыуған еренә тоғро ҡалған һәм бына ярты быуат инде Белорет районының Рәүәт ауылында бер үҙе йәшәй.
Ошо эш Башҡортостан һәм Рәсәй киноһын VIII Халыҡ-ара ҡыҫҡа метражлы фильмдар фестивалендә яҡлаясаҡ. Фестиваль 19-22 ғинуарҙа Ирандың төньяҡ провинцияһы Мазандаранда уҙа. Унда Ирандың һәм Каспий төбәгенең күренекле кинематографистары ҡатнашасаҡ. Фестиваль халыҡ традициялары, дини ҡараштары, фольклоры хаҡындағы картиналарҙы алға ебәреүгә йүнәлтелгән. Фильмдар ике номинация — милли картиналар һәм халыҡ-ара секциялар буйынса билдәләнәсәк, тип хәбәр итте «Башҡортостан» киностудияһының матбуғат секретары Зөһрә Бураҡаева.
«Мөрйәнән күтәрелә төтөн, бер үк һүрелмәһен» фильмы Х Халыҡ-ара мосолман киноһы фестивалендә, Мурманскиҙа VII «Төньяҡ характеры» халыҡ-ара фестивалендә ҡатнашты һәм Өфөлә I «Аҡбуҙат» халыҡ-ара милли һәм этник кино фестивалендә «Документаль фильмдың иң яҡшы геройы» призына лайыҡ булды.


text:
- Подробности
- Просмотров: 393
БӨТӨН ФУНКЦИЯ, комплекслы үҙгәреүсәндең бөтә яҫылығында (бәлки, сикһеҙ алыҫлыҡтағы нөктәһенән башҡа) билдәләнгән аналитик функция. Бөтә яҫылыҡ буйлап сикләнә барған дәрәжәләр рәтенә тарҡала. Б.ф. миҫалдары: алгебраик күпбыуын, күрһәткесле функция. Гармоник анализда, спектраль теорияла, функциялар теорияһында, һандар теорияһында һ.б. ҡулланыла. Башҡортостанда Б.ф. өйрәнеү 20 б. 70‑се йй. башлап Матем. ин-тында, БДУ‑ла, ӨДАТУ‑ла һ.б. алып барыла. Б.ф. экспоненттар рәте рәүешендә күрһәтеү теорияһы уйлап табылған; ябай нулдәре һәм бирелгән индикаторҙары булған бер нитиклем арта барыусы Б.ф. төҙөлгән (А.Ф.Леонтьев). Б.ф. нулдәренең концентрацияһы терминдарында уның кондикатрисаһы сикләнгән булыуының шарттары билдәләнгән (И.Ф.Красичков-Терновский). Нулдәре сикһеҙлектә төрлөләнеп үҙгәртелгән саҡта Б.ф. тәртибе үҙгәреүҙең аныҡ һөҙөмтәләре табылған (Красичков-Терновский, В.В.Напалков, Б.Н.Хәбибуллин). Комплекслы үҙгәреү сәндәренең һаны берәү һәм бер нисә булған Б.ф. өсөн күмәклектең берәү генә йәки нулгә тигеҙ булыуын тикшереү башҡарылған (Хәбибуллин). Субгармоник функцияны Б.ф. модуленең логарифмы аша асимптотик үтә аныҡитеп яҡынлаштырыу ысулы уйлап табылған; Б.ф. эквивалент рәүештә арта барыусы ике функцияның ҡабатландығына тарҡатылған, айырып әйткәндә, Эренпрайс проблемаһы хәл ителгән (Р.С.Юлмөхәмәтов). Бирелгән асимптотикаһы матди күсәрҙә ятҡан Картрайт класындағы Б.ф. барлығы иҫбатланған; Фейер лакундары булған сикһеҙ кластағы Б.ф. ҙурая һәм кәмей барыуы т‑дағы Пой проблемаһы сығарылған (Ә.М.Ғайсин).
Әҙәб.: Напалков В.В. Уравнения свёртки в многомерных пространствах. М., 1982; Леонтьев А.Ф. Целые функции. Ряды экспонент. М., 1983.
Ә.М.Ғайсин
Тәрж. Р.Ғ.Ғилманов


text:
«Ятаған» этно-төркөмө халыҡ-ара гастролдәргә сыға
ӨФӨ, 2016 йыл, 16 сентябрь. /«Башинформ» мәғлүмәт агентлығы, Ләйлә Аралбаева/.
Башҡортостандың «Ятаған» этно-төркөмө халыҡ-ара гастролдәрҙә ҡатнаша. 25 сентябрҙән 8 октябргә тиклем Ҡаҙағстанда, Ҡырғыҙстанда, Төркиәлә һәм Кипрҙа төрки илдәренең бойондороҡһоҙлоғоноң 25 йыллығына арналған концерттар ойошторола. «Ятаған» төркөмө музыканттары ТӨРКСОЙ-ҙың Йәштәр камера оркестры составына инә.
«Беҙ йыйылма оркестр оҙатыуында әҫәрҙәребеҙҙең береһен тәҡдим итәбеҙ. Шулай уҡ оркестр составында башҡа халыҡтарҙың көйҙәрен башҡарабыҙ», — тине төркөмдөң етәксеһе Илдар Шакир.
«Ятаған» ансамблендә Илдар Шакир (етәксе, ятаған, думбыра), Морат Йәноҙаҡов (ҡурай), Рәсим Лоғаманов (һуҡма), Аяз Нухов (ҡыл-ҡумыҙ, виолончель) сығыш яһай. Ансамблдең репертуарында һирәк яңғыраған милли фольклор өлгөләре бар.
ТӨРКСОЙ-ҙың Йәштәр камера оркестры 2010 йылда ойошторолған. Уның маҡсаты — төрки мәҙәниәтен, төрки классик музыка әҫәрҙәрен популярлаштырыуға һәм уның менән яҡынданыраҡ таныштырыуға булышлыҡ итеү. Оркестрҙа йәш талантлы музыканттар эшләй. Төрки илдәренең бойондороҡһоҙлоғоноң 25 йыллығына бағышланған концерттарға Ҡаҙағстан һәм Азербайжан дирижерҙары Әнүәр Аҡбаров һәм Мостафа Мехмандаров етәкселек итә. Быйыл оркестрҙа Азербайжан, Ҡаҙағстан, Ҡырғыҙстан, Төркиә, Төркмәнстан һәм Башҡортостандан музыканттар бар.


text:
Procter & Gamble
Төйөн табылған ҡалыптар: Ҡалып:Карточка компании The Procter & Gamble Company (урыҫса әйтелеше Проктэр энд Гэмбл), P&G (NYSE: PG) — АҠШ-тың трансмилли компанияһы, донъя ҡулланыу тауарҙары баҙары лидерҙарының береһе. Fortune 500 исемлегендә 22-се урынды биләй, килем күләме һәм баҙар капитализацияһы буйынса АҠШ-та иң алдынғы компаниялар араһында. P&G донъяла иң күп реклама биреүселәрҙән һанала, рекламаға 8 млрд долларҙан ашыу тотона. Штаб-фатиры Цинциннатиҙа (Огайо штаты) урынлашҡан.
P&G-дың Рәсәйҙәге вәкиллеге 1991 йылда асыла, 4 төбәк офисы һәм 3 заводы бар. Рәсәйҙәге төп офисы Мәскәүҙә урынлашҡан.
Йөкмәткеһе
Тарихы[үҙгәртергә | вики-тексты үҙгәртергә]
1837 йылда шәм яһаусы Уильям Проктер һәм һабын ҡайнатыусы Джеймс Гэмбл тарафынан асыла. 1859 йылға уҡ $1 миллионлыҡ тауар һатыуға өлгәшә.
2003 й. сәс тәрбиәләү кәрәк-ярағы сығарыусы Wella немец компанияһын һатып ала. 2005 йылда Procter & Gamble 56 млрд. долларға Gillette компанияһын ала. Һөҙөмтәлә P&G ҡулланыу тауарҙары һатыу буйынса, Unilever'ҙы үтеп, донъяла иң ҙур компанияға әйләнә.
Милекселәре һәм етәкселеге[үҙгәртергә | вики-тексты үҙгәртергә]
Компания асыҡ булып тора, акциялары Нью-Йорк фонд биржаһында әйләнә һәм сәнәғәт буйынса Доу-Джонс индексын иҫәпләгәндә ҡабул ителә. P&G 2006 йылдың 25 сентябренә баҙар капитализацияһы — $196 млрд самаһы (донъя компаниялары араһында тәүге егерме иҫәбендә).
Директорҙар советына 13 кеше инә, улар араһында - American Express һәм Boeing кеүек компанияларҙың топ-менеджерҙары. Дүрт комитеттан тора:
- аудит комитеты;
- идара итеү һәм корпоратив яуарлылыҡ комитеты;
- компенсациялар һәм үҫеш комитеты;
- инновациялар һәм технология комитеты.
Директорҙар советы рәйесе — Алан Лафли (Alan G. Lafley), компанияның генераль директоры һәм президенты — Роберт Макдональд (Robert McDonald).
Эшмәкәрлеге[үҙгәртергә | вики-тексты үҙгәртергә]
2010 йылдың 1 июленә компания эшмәкәрлегенең төп өс йүнәлеше була:
- P&G Beauty & Grooming («матурлыҡ һәм үҙеңде тәрбиәләү»)
- P&G Household Care («йорт өсөн тауарҙар»)
- P&G Health & Well-Being («сәләмәтлек һәм сәләмәт йәшәү рәүеше»)
Компанияның 4 функциональ департаменты бар:
- Global Business Units (GBUs) — глобаль кимәлдә ҡулланыусылар, брендтар һәм конкуренттар менән эшләү. Инновациялы яңылыҡтарҙы индереү, килем һәм инвесторҙарға күрһәткестәр әҙерләү менән мәшғүл.
- Market Development Organizations (MDOs) — ҡулланыусыны ентекләп өйрәнеү, глобаль инициативаларҙы урындарҙа ҡулланыу өсөн яуаплы.
- Global Business Services (GBS) — P&G бизнесы өсөн яуаплы.
- Lean Corporate Functions (CF) — функциональ инновациялар индереү һәм ойоштороу мөмкинлектәрен яҡшыртыу менән шөғөлләнә.
Продукцияһы[үҙгәртергә | вики-тексты үҙгәртергә]
P&G - брендтарға идара итеү системаһына нигеҙ һалған компания[1]. 1931 «бренд-менеджмент» термины тәүләп компанияның реклама бүлеге хеҙмәткәре Нейл МакЭлройҙың эш ҡағыҙында ҡулланыла. Әле компанияның 23 бренды бар, улар аҫтында донъяла 1 миллиард АҠШ доллары күләмендә тауар һатыла, тағы 20 бренд продукцияһын һатыу күләме 500 миллион доллар тәшкил итә. Ошо43 бренд компанияны үҫтереүсе локомотив булып тора һәм йыл һайын һатыу күләмен 10 %-ҡа арттыра[2].
Компанияның төп брендтары:
- йыуыу һәм таҙартыу саралары: Fairy, Tide, Ariel, «Миф», Ace, Mr. Clean, Lenor, Comet, Fairy Oxi, Mr. Proper, Dreft,
- балалар аҫлыҡтары: Pampers, ҡатын-ҡыҙ гигиенаһы тауарҙары: Always, Alldays, Tampax, Discreet, Naturella, сәс тәрбиәләү саралары: Wash & Go, Head & Shoulders, Pantene, Shamtu, Herbal Essense, Wella, Londa, тән тәрбиләәү саралары һәм парфюмерия: Camay (2015 й. тиклем), Safeguard, Secret, Old Spice, Olay, Hugo Boss (Hugo Boss AG лицензияһы буйынса), Dolce&Gabbana, Gucci, Mexx, Baldessarini, ауыҙ тәрбиәләү саралары: Blend-a-Med, Oral-B, Crest, косметика саралары: Cover Girl, Max Factor, бритвалар: Gillette, Venus, батарейкалар: Duracell, көнкүреш техникаһы: Braun, ҡәһүә: Folgers, һуттар, хайуан аҙыҡтары: Iams, Eukanuba һ.б.
Конкуренттары[үҙгәртергә | вики-тексты үҙгәртергә]
Procter & Gamble'дың төп конкуренттары — көнкүреш химияһын һәм шәхси гигиена тауарҙарын глобаль етештереүселәр:
- Colgate-Palmolive — теш пасталары һәм щёткалары (Colgate, Elmex), һабын һәм душ өсөн гель (Palmolive), дезодоранттар (Mennen, Lady Speed Stick), хайуан аҙыҡтары (Hill’s), көнкүреш химияһы (Ajax)
- Unilever — шампунь (Clear, Sunsilk), теш пасталары (Signal), дезодоранттар (Rexona, Axe), һабын һәм душ өсөн гель (Dove)
- L’Oreal — шампунь (Fructis, Elseve), тирене тәрбиәләү (L’Oreal Paris), косметика (Maybelline), дезодоранттар (Garnier), сәс тәрбиәләү саралары (Studio Line), сәс буяуҙары (L’Oreal Paris)
- Schwarzkopf / Henkel — сәс тәрбиәләү саралары (Taft, got2b), сәс буяуҙары (Palette), шампунь (Schauma, Gliss Kur), дезодоранттар, душ өсөн гель, һабын (Fa), тире тәрбиәләү (Diademine)
- Henkel — кер йыуыу порошоктары (Persil, Losk, Deni, Пемос), кер өсөн кондиционерҙар (Ласка, Vernel), һауыт-һаба йыуыу саралары (Пемолюкс, Pril), көнкүреш химияһы(Bref)
- Reckitt Benckiser — ағартҡыстар һәм йортто таҙартыу саралары (Vanish, Cillit, Harpic), йүткереүҙән сара (Strepsils), депиляция саралары (Veet)
- Kimberly-Clark — ҡатын-ҡыҙҙар гигиенаһы (Kotex), бер ҡулланыулы аҫлыҡтар (Huggies), бәҙрәф ҡағыҙы (Cottonelle)
Эшмәкәрлек күрһәткестәре[үҙгәртергә | вики-тексты үҙгәртергә]
Компанияла 80 илдә бөтәһе 130 мең хеҙмәткәр эшләй.
Компанияның капиталлашыуы - $218 млрд.[3]
Йыллыҡ әйләнештең 47 %-ы йорт һәм ғаилә өсөн тауарҙарға тура килә. 28 % - beauty йүнәлешендә (декоратив косметика, дезодоранттар, парфюмерия, сәс, тире тәрбиәләү саралары, ҡырыныу кәрәк-ярағы).
Procter & Gamble глобаль косметика баҙарының 10 %-ын биләй.[4]
Хәйриәлек[үҙгәртергә | вики-тексты үҙгәртергә]
Компания «Йәшә, Уҡы һәм Сәскә ат» (Live, Learn, and Thrive) тигән үҙ хәйриәлек инициативаһын тормошҡа ашыра. Уға 60 илдәге 100-ләгән программа инә: Африкала вакцинациялау һәм эсәр һыу, Латин Америкаһында иртә йәштән үҫеш программалары, Һиндостанда мәктәптәр һ.б. Компания шулай уҡ һәләкәттәргә, бәлә-ҡазаға тарыған төбәктәргә ярҙам итә (Сычуань провинцияһында ер тетрәү). «Йәшә, Уҡы һәм Сәскә ат» инициативаһы АҠШ хөкүмәте кимәлендә билдәләнә, P&G үҙ хәйриәлек программаһы менән таныштырыу өсөн Барак Обаманың президент хакимиәтенең хәйриәлек программаһына саҡырылған берҙән-бер компания була.[5]
Procter & Gamble Рәсәйҙә[үҙгәртергә | вики-тексты үҙгәртергә]
Procter & Gamble Рәсәйҙә 1991 йылдан бирле эшләй. Бөгөн компания үҙ продукцияһын дүрт производство объектында етештерә:
- Новомосковскиҙа (Тула өлкәһе) «Проктер энд Гэмбл-Новомосковск» көнкүреш химияһы комбинаты ЯСЙ, Ariel, Tide, «Миф», Tix, Ace, Lenor, Comet, Fairy, Mr.Proper таҙартыу һәм йыуыу сараларын, балалар өсөн Pampers бер ҡулланыулы аҫлыҡтар етештерә;
- Дзержинскиҙа (Түбәнге Новгород өлкәһе) «Капелла» ЯСЙ, сәс һәм тән тәрбиәләү саралары: Shamtu шампундәре, Wella һәм Londa сәс тәрбиәләү саралары, Camay душ өсөн гелдәре етештерә.
- Санкт-Петербургта «Петербург Продактс Интернешнл» ЯАЙ, бер ҡулланыулы ҡырыныу станоктары, алмаш картридждар һәм ҡәҙимге ике яҡлы Gillette лезвиеларын етештерә;
- Мәскәүҙәге "Свобода" косметика берекмәһе" ААЙ Camay һәм Safeguard һабынын, душ өсөн гелдәр, blend-a-med теш пасталарын етештерә.
Компанияның Мәскәүҙә 4 офисы һәм төбәктәрҙә 4 вәкиллеге (Санкт-Петербург, Новосибирск, Дондағы Ростов, Екатеринбург) бар.
Компания етәксеһе әйтеүенә ҡарағада, Рәсәйҙә Procter & Gamble һатыуҙары йылына $1 млрд тәшкил иткән (2008 й. — $2 млрд)[6][4].
Иҫкәрмәләр[үҙгәртергә | вики-тексты үҙгәртергә]
- ↑ The Birth of Brand Management: Branding Strategy Insider
- ↑ P&G 2009 AR Brand Building, Tangible Assets, Innovation
- ↑ Procter & Gamble получил расценку «неуд», газета «Коммерсантъ», № 1 (3818), 14.01.2008.
- ↑ 4,0 4,1 Косметический ремонт — Sostav.ru: Статьи о рекламе, маркетинге, PR
- ↑ PG.com Live, Learn and Thrive: team building, employee engagement
- ↑ Ведомости, №: 182 (1709), 28 сентября 2006


text:
Бар шундай класс
06 февраля 2018 йыл | Мәғариф
Бына һағынып көткән Яңы йыл байрамы ла үтеп китте. Был ваҡыт күңелле байрам ғына түгел, ә эшләнгән эштәргә йомғаҡ яһау осоро ла. Үткән йылдың уҡыу һөҙөмтәләренә һығымта яһағанда, Сәйетбаба урта мәктәбенең 7-се класс уҡыусылары мәктәптең урта звеноһы араһында 1-се урын алып, ауыл хакимиәте һәм "Сәйетбаба" тарихи-мәҙәни үҙәгенең дипломы менән бүләкләнде. Беренсе сиректә лә беҙҙең һөҙөмтәләр һәйбәт ине.
Беҙҙең 7-се класта бөтәһе 17 уҡыусы. Холоҡтарыбыҙ төрлөсә булыуға ҡарамаҫтан, беҙ бик татыу, тырыш, шул уҡ ваҡытта сәмсел һәм күңелле класс. Беҙҙең класс етәксебеҙ география уҡытыусыһы Рәсүл Таҡи улы Ғилманов дуҫ, татыу һәм ярҙамсыл булыуыбыҙ өсөн күп көс һала. Уның тырышлығы бушҡа китмәй. Мәктәптә үткәрелгән төрлө конкурстарҙа әүҙем ҡатнашабыҙ. Төрлө темаларға инша яҙыу, һүрәт төшөрөү бәйгеләрендә ҡатнашып, призлы урындар алып Маҡтау грамоталары менән бүләкләнеүселәр ҙә булды. Экологик өмәләрҙә, көҙгө уңыш йыйып алғанда ла ситтә ҡалманыҡ, үҙ өлөшөбөҙҙө индерҙек.
Мәктәп, район күләмендә үткәрелгән олимпиадаларҙа, спорт ярыштарында әүҙем ҡатнаштыҡ. Вадим Фәхриев биологиянан, Байрас Мәүлембирҙин математиканан ҡатнашып, районда призер булдылар. Волейбол, милли көрәш, еңел атлетика түңәрәктәренә лә йөрөргә өлгөрәбеҙ, ярыштарҙа ҡатнашабыҙ.
Беҙҙең төп бурысыбыҙ - тәртипле булыу һәм яҡшы уҡыу, һәйбәт билдәләргә өлгәшеү. Класташтарым уҡыуҙа ла һынатманы – 3 отличник, 10 ударник булды. Яңы йыл шыршыһы байрамында иң яҡшы күрһәткестәр өсөн мәктәп дирекцияһы, ауыл хакимиәте, "Сәйетбаба" тарихи-мәҙәни үҙәге класты һәм уҡыусыларҙы Маҡтау грамоталары менән бүләкләне.
Беҙгә белем биргән Сәйетбаба мәктәбе уҡытыусыларына, класс етәксебеҙ Рәсүл Таҡи улы Ғилмановҡа, беренсе уҡытыусыбыҙ Ләлә Зәки ҡыҙы Юлбарисоваға рәхмәтебеҙҙе еткерәбеҙ. Эштәрендә ижади уңыштар, ҡаҡшамаҫ һаулыҡ теләйбеҙ. Ә класташтарыма тырышып уҡыуҙарын, тәртипле булыуҙарын теләйем.
Диләфрүз ЛАТИПОВА,
7-се кластың старостаһы.
Беҙҙең 7-се класта бөтәһе 17 уҡыусы. Холоҡтарыбыҙ төрлөсә булыуға ҡарамаҫтан, беҙ бик татыу, тырыш, шул уҡ ваҡытта сәмсел һәм күңелле класс. Беҙҙең класс етәксебеҙ география уҡытыусыһы Рәсүл Таҡи улы Ғилманов дуҫ, татыу һәм ярҙамсыл булыуыбыҙ өсөн күп көс һала. Уның тырышлығы бушҡа китмәй. Мәктәптә үткәрелгән төрлө конкурстарҙа әүҙем ҡатнашабыҙ. Төрлө темаларға инша яҙыу, һүрәт төшөрөү бәйгеләрендә ҡатнашып, призлы урындар алып Маҡтау грамоталары менән бүләкләнеүселәр ҙә булды. Экологик өмәләрҙә, көҙгө уңыш йыйып алғанда ла ситтә ҡалманыҡ, үҙ өлөшөбөҙҙө индерҙек.
Мәктәп, район күләмендә үткәрелгән олимпиадаларҙа, спорт ярыштарында әүҙем ҡатнаштыҡ. Вадим Фәхриев биологиянан, Байрас Мәүлембирҙин математиканан ҡатнашып, районда призер булдылар. Волейбол, милли көрәш, еңел атлетика түңәрәктәренә лә йөрөргә өлгөрәбеҙ, ярыштарҙа ҡатнашабыҙ.
Беҙҙең төп бурысыбыҙ - тәртипле булыу һәм яҡшы уҡыу, һәйбәт билдәләргә өлгәшеү. Класташтарым уҡыуҙа ла һынатманы – 3 отличник, 10 ударник булды. Яңы йыл шыршыһы байрамында иң яҡшы күрһәткестәр өсөн мәктәп дирекцияһы, ауыл хакимиәте, "Сәйетбаба" тарихи-мәҙәни үҙәге класты һәм уҡыусыларҙы Маҡтау грамоталары менән бүләкләне.
Беҙгә белем биргән Сәйетбаба мәктәбе уҡытыусыларына, класс етәксебеҙ Рәсүл Таҡи улы Ғилмановҡа, беренсе уҡытыусыбыҙ Ләлә Зәки ҡыҙы Юлбарисоваға рәхмәтебеҙҙе еткерәбеҙ. Эштәрендә ижади уңыштар, ҡаҡшамаҫ һаулыҡ теләйбеҙ. Ә класташтарыма тырышып уҡыуҙарын, тәртипле булыуҙарын теләйем.
Диләфрүз ЛАТИПОВА,
7-се кластың старостаһы.